text:
-
MAYU MASA TAM AI LAM
Source; Pawngyawng sha ni a Num wawn Num la lam, Sara Hkyeng Nawng.
Kadai raitimung, tinang a shadang sha, shabrang tai nna a prat asak ram wa jang, Num tam nna dinghku de ya ra nga ai. Dai kasha a dinghku num shatai na matu, kanu kawa ni gaw kadai n chye ai hku shawng nnan e,
- Num la na wa a kanu a kanam makyin majing rai nga ai karat ni kaw rai na kun? Shing nrai,
2. Num la na wa a kawa a kanu ni rai nga ai mayu dingsa ni hpang de madaw nhtang na kun? Shing n ????rai,
3. Moi shawng prat na kaji wa ni a matu mara mayu kaga hpang de mahtang rai na kun? Shing n rai kaga tsasam Mayu nnan tam nna Hkau jen madin je wa sana i? nga nna myi man hkrum rai dum dum hte hte nga mungga jahkrum ai dinghku kata mung dup ra ai.
Dai hpang kanu yan kawa gaw kasha wa hpe mung, shan myit ai lam tsun dan bawng jahkrum na ra ai. Shaloi kasha wa mung, shi hkrai de nna matut da ai n daw n hka lu ai sumtsaw sumra manang jan lama mi lu ai rai yang mung, n-ip da ai sha asan brang lang, tsun hpaw dan ra ai. N nga ai rai yang mung nanhte Nu Wa ni matsun madun ai hku she rai law, nga nna kanu kawa a myit yaw ai lam hpe hkap kabu lawm ra ai.
Dai hpang shan nu wa ni myit hkrum lata la ai Mayu ni hta, sa na, La wa hte a prat asak ram ai shayi sha num mahkawn ni nga n nga ai lam hpe azai hte masha ni n chye hkra san sagawn ra ai.
Dai lam ni mahkra ra n rawng ai hku dinghku kata e, tsun bawng san sagawn, lajang shajin ai lam hpe, ? Mayu Masa? , tam ai nga ma ai rai.
HKAU SAN SA AI LAM
Mayu Masa tam la lu ai hpang, hkau san garai n sa yang, tinang ra ai la na myit ai jan a hkakwi kap ai lama ma hpe jahpan shingnep a matu lagu la nhtawm, shaman wawt yu chye ma ai. Dai majaw moi prat na num ni gaw tinang a rai ni hpe majoi ayai aya n agat tawn ai, atsawm sha kyem mahkyu da chyoi ma ai.
Ya shanhte gaw shaman wawt yu yang, hpru ai mu jang jaw lu na, n jaw lu na lam hpe shingran madat na matu, Hkau San na rai nga ma ai. Ndai lam hta, num la na wa a kanu a Mayu ni hpang de shawng sa n htawm,
(a) Chyru,
(b) Si shat,
(c) Masha e mu ai ja gunhkum mi jaw ra ai. Dai ja ni gaw shanhte kaw nan num la na hpru ai rai sayang gaw, hku matut na matu num jaw lu, n jaw lu na lam ga jahkrang ai Hkau San ai ja nan rai mat sai. Raitim shamawn shaba gaw shanhte kaw na la na hpru ai rai yang, kaga Mayu ni kaw na Num la lu na matu, Mungga hpyi ngu ai, Yu Sa ja mung tai wa mai nga ai.
Anhte a htung hta ndai Num Wawn Num la lam hta, dai Hkau San ai daw gaw tsun lai wa sai hte maren, tinang a Mayu makyi ni majing ni a shayi la na matu aprat asak ram ai shada n nga ang wa ai majaw, shanmawn shaba n hpru ai majaw, la na shayi dama ai a myit dik ai shayi num sha n nga ai majaw, moi shawng shawng de na hpu ngam dingsa ni shakre shatawng ra ai majaw, shada da mungga shut shai hkat ai lam ni tsun jahpra ra ai lam ni a majaw, shada da a lapran e, angwi apyaw sha tsaw ra sumri n di hkra, tsun jahkrup hkat ra ai.
Dai rai nna sadi ra dik, shuk dik ai daw mung rai nga ai, Ndai lam ni mahkra hkum hkum tsup tsup, chyip chyip kup kup rai hkra, shada a lapran e bawngban tsun hparan na gaw grai ahkyak ai lam re ai, Shing rai jang she, shanhte a mahku mara lam hta shinggan de na kadai tsasam wa mung n shang shuk ya lu ai. Nbung n shang sai, Dai re ai majaw Mayu masa tam mu ai hte rau, shanhte kaw me bai la htang ang tim n ang tim, Ja kaja langai mi hte yep, si shat lit magun hpe gun jaw ra ai ngu ai rai nga ai.
Ndai hku san ngu ai ga hpe shawng de n na yu ai ni na yu hkra rai tim tsun shaga shamying ai hta a hkrum ai ni mung nga na ga ai. Grau nna Inglik Asuya ni up ai hpang Num wawn num la lam hta dat kasa tai nna makyit mahkai ya ai ni law malawng gaw, Hpyen, pyada dap, jawng hte Kuli dap hkan nga kaba ai myitsu ni she law nga ai. Dai myitsu salang ni gaw shanhte a kaji kawa ni hte shani shana angwi abwi rai nna nkanawn mazum la ai. Dai majaw mi moi na anhte a arawn alai ni hte ga ni hpe hpang e hkawt tumpaw hkre tup ai hku n chye lu ai rai nna, adaw atang sha lu lang masai.
Ga shadawn, tsun yang n kau mi kru lang hte, nkau mi mali lang hte, nkau mi masum lang hte num hpe shayi Damani a nta de du hkra sa nga nna htai lai shai shajang ai hpe mu lu ai. Bai nna ndai kaw chye chyalu hta chye jat, ngang chyalu hta dat, nga ai ga hte maren, dang lu ai made hkum tsup wa u-ga, san sagawn tam nna ka da ai rai. Shingrai anhte Jinghpaw ni a hpu reng la ai ga sut, ga kri Dinghku ga, kraw kata na ga ni hpe sumbu sumhtang buk ginshang hta n ngam da hkra yawng htang e nan hkawt tam bang dat ai.
Dai majaw ndai kaw ka ai gaw, moi chyaloi nhkoi mungchying munghting prat kaw nna Jinghpaw ni hkan hkrat ai Chyanum htung majing nan rai wa sana re ngu kam ai rai tim, buga hku shai ai lam nga na re. Ndai daw hpe Hkau San ai ngu nna shamying ai mung, shawng de galoi mu n chye ai tsasam masha lahkawng gaw, shada da tsaw ra let, Mayu Dama shaw nna, tinang a pu sin sai shayi chyinghkawn nan kasha nan jaw ya sha ai kaw du hkra, hku hkau ai yan tai na matu, mungga hte san ginrat shingran madat yu ai shawng nnan na lang rai nga ai majaw, grai ra a rawng hkra htap htuk nga malu ai rai.
Ya ndai hkau san ngu ai shada num jaw lu, n jaw lu na lam ni hpe san jahkrup let mungga shingran madat sa ai shaloi, sa ai masha gaw dat kasa majing nan mung garai n rai ra ai. Num la na shayi Dama ni a myit hta htap htuk dum ai kahpu kanau, Mayu shayi, kashu kahkri, daw ai ni hta na kadai mung sa mai ai.
Dai wa gaw lahta de madun tawn sai Ja hkum mi hte, si shat gun nna Num lu ai mayu ni a nta kaw nan wa shang yup lu ai. Tsan ai shada rai nna, shing n rai, Num la na wa a kanu a kahpu kayung mayu nta majing kaw nan sa ai nrai yang, num ni n lawn yang gaw si shat mung n lawn ra ai.
Mungga shingra madat na matu sa ai hkau san sa ai wa gaw, mayu nta majing kaw shing nrai, dai ni a ntsa e ahkaw ahkang lu nga ai ni a nta hta wa yup lu ai. Dai wa gaw kadai gade nta e me yup yang yup, tsun mayu ai ga ni hpe shi nan n mai tsun ai. Kaga htunghking tara dang ai myitsu du salang langai ngai a n-gup aga kaw nna htawn tsun shalai ya ai htung nga ai.
Dai kaw nna hkau san sa ai wa hte rau shang sa wa ai mare kaw na du salang wa gaw ga hpaw ai hte tsun shaga ra ai lam ni tsun bawng jahta wa sana rai. Shing rai tsun jahta wa ai hpang mayu ni jaw ya na myit hkrum lawm sai rai yang, Hkau San shingran mungga madat sa ai wa gun sa ai Ja hpe shaw nna ga tsun hpaw hpang ai. Du salang myitsu wa a lata hku mayu ni hpe ap ya na rai. Dai hpang mayu ni gaw, dai ni sa du ai Dama manam ni a mayu ni hpung hta na shanhte myit tsang ai mayu dingsa ni lama mu ai rai yang, amying gang nna,
1. Yu nga mayawn sa hpyi la nhtawm, mayu ni gaw nanhte ngut jin ai ten hta bai sa du marit ngu nna ?????matsun dat ra ai.
2. Dai hkau dan mungga shingran sa madat ai wa hpe, Bau, Nba, Sanat, Di, Hkra, Nre ai ja langai ?????ngai hte Mayu Kumba jun dat na rai nga ai. Dai mayu ni kumba Jun nna jaw dar ai Ja hpe mung ?????kumba ja ngu shamying ma ai.
Dai kumba ja gun nna Hkau san sa ai wa gaw mi shi hpe shangun dat ai ni a ntsa de bai wa ra ai. Du wa jang, Mayu ni htet dat ai mungga ni hpe azin ayang htawn tsun dan ra ai. Ya ahkang sa hpyi ra ai rai yang, Mayu dingsu ni nga ai buga de rawt sa wa na shajin ra sai. Shajin na matu ra ai lam ni gaw,
(1) Num la a hkang hpyi ja Bau, Nba, Nga, tinang lu ai.
(2) Lit magap ja ngu ai Nba mi, si shat, chyaru, tsa, ni rai nga ai.
Dai zawn lajang shajin nhtawm, mayu dingsa nta de sa du ai shaloi, Dama ni gaw, E,- dai ni gaw, nanhte mayu ni kaw, num la na mungga sa hpyi ra ga ai re law. Ngu ga tsun hpaw na rai. Dai hpang mayu dingsa ni hte du sa ai. Dama manam ni gaw shada da tsun bawng nhtawm, mayu ni mung, moi moi shawng de na.
(1) Hpu dingsa jaw shakre ra ai lam ni nga yang, tsun na.
(2) Shada a lapran e tsun shaga shut ai mungga n ngut ai lama nga yang mung tsun jahpra kau na.
(3) Num la pat na rai yang mung pat ai lam tsun dan na.
(4) Sharin shaga dat na rai yang mung, sharin shaga dat na, rai nga ai.
Shingrai tsun ra ai lam ni hpe tsun jahta ngut jang Mayu ni gaw, Bau, Lakan, Nba, Buswi, ni zawn re ai hpaga langai ngai jaw n htawm, Mawk, ndai ja hte sa hpyi la nna mayat maya galu kaba maden zinghka ai hte nga wa marit ngu shaman ya dat na rai nga ai.
Shing ngu mayu ni shaman ya dat ai ga hpe, Dama ni mung, Au law, tsun ai shaman ga hte yau yin la na rai nga ma ai. Dai hpang dama ni gaw kabu gara ai hte tinang a buga de bai nhtang wa nhtawm, shawng de Hkau san da ai Mayu ni hpang de Numsan sa na matu bai hkyen lajang shajin na rai ma ai.
NUM SAN SA AI LAM
Num jaw ya lu na lam hku n hku shingran madat Hkau San sa ai hpang Num San sa ra nga ai. Ya Num San sa na ningtawn e dai Dama ni gaw, mi shanhte hpe Num la ahkang jaw ai Mayu dingsa wa hpe shaga shadun ai htung nga ai. Dai wa du nna sa dung ai hpang shanhte gaw Num San sa na matu lajang shajin na rai ma ai. Ya shajin ai lam gaw ndai hku rai nga ai.
(1) Kadai hpe dat kasa ningbaw kaba shatai n htawm, kadai wa hpe kasa kaji Hkanoi lata san na lam,
(2) Kadai wa a nta e jang htung sa htung yang mai na lam, ni hpe
Shanam wawt nna lata na, Dai hpang Num San sa na matu ka bawn na rai nga ma ai.
ARAI JAHKUM MAZING AI LAM
Ya tawn ai ka hta bawn bang na matu rai ni hpe mung tam jahkum shinggyin ra nga ai. Jahkum na rai ni gaw,
(1) Yu, shing nrai Nga mali, Shanam gai mi gu ai pa lahkawng
(2) Lahpaw hpaw kang mali.
(3) Ri hpraw, Ri pali, ni hta na amyu langai ngai, ra ai daram tam da ra ai.
(4) Nba buswi yan mi.
(5) Bujung yan mi, shing nrai, nba yan mi.
(6) Sagu panep langai.
(7) Nhka kinyang mi
(8) Bau matsat hkam re ai mi, shawng tam da na rai.
Dai tam jahkum tawn ai rai ni hpe makai langai sha tai hkra a matu.
(a) Hpaw kang mali hpe ndung nhpang ara sha tai hkra nep na.
(b) Shanam pa man gu ai lahkawng hte Yu, shing nrai , Nga bang na.
Dai hpang atsawm sha makai hpe tsun tawn ai pali hte lahkawng lang, shing nrai, mali lang shara kaw pali gup gup hte hkang na rai. De a ntsa e, Buswi hte kalang mi bai kayawp na, ya shingdi makai mayawn kayawp tawn ai hpang, mi le kata e hkang ai baw pali hte mi na zawn di nna lang mi bai hkang ra ai. Dai zawn hkang makai kayawp tawn ai shabawn hpe Yu Nga Mayawn ngu shamying ma ai rai. Dai gaw dai daw shani na jahtawng rai sai.
Grau nna hkum tsup ai Yu Nga Mayawn gaw, mi yat tsun tawn ai Gumhpraw gumrit, shing nrai. Hkachyi hte kahtap gumbat ai hpe she ngu ai. Dai zawn di sayawng gaw ra n rawng ai Yu Nga Mayawng nan rai sai.
KA BAWN AI LAM
Ya dai yu nga mayawn ngu ai makai hpe shabawn ngut ai hpang gaw tam tawn da ai ka hta bawn bang na rai sai. Bawn bang wa ai shaloi.
(1) Num san ja bang na.
(2) Yu nga mayawn bang na
(3) Ka magap ngu na Sagu panep bang di na rai ( Num San ja ngu ai hta, Bau, Bujung, re ai ni hta na kadai mung kadai nga mu nga mai ai hte maren bawn bang chye ma ai. Bai shara nkau mi hta ra wa jang, ndai num san ja hte rau shingjen galap ja ngu ai mung bang shalawm ma ai).
Bai dai shani Janghtung wa a matu atsam shagun ngu ai ka langai mi mung naw bawn rai ai. Dai zawn bawn bang lajang ra ai lam ni mahkra jin ngut wa sayang gaw dat kasa ni hte rau san tawn da ai ni gaw Mayu nta de Num sa san matu rawt sa wa sana rai nga ai.
Mayu ni nga ai buga de du jang, mi shanhte ni shaba wawt hpru ai hte lata la ai janghtung wa hpe, shanhte garai nsa yang mungga shana da sai hte maren, shi a nta hta wa shang yup na rai, Dai kaw na, mayu nta de garai n rawt yang, shingjen galap ja hpe dai janghtung wa a nta e di tawn da ai.
Bai shanhte gaw ya janghtung wa a nta kaw na garai nrawt yang, ra mara mahkra ngut ngut jin jin rai ra ai. Dai zawn lajang shajin la ai hpang
(1) Kasa kaba wa
(2) Janghtung wa
(3) Hkanoi wa
Ngu ai kasa kaji wa ni shawng ai hte Num San ja ka hpe gun nna mayu nta de htawt yan bang wa ma ai. Ya shanhte gaw mayu nta de shing rai yan shang bang wa ma yang, shawng nnan e, Manam Kaja Law, ngu ai ga hte tsun shaga let shang bang wa sana rai, Mayu ni de nna mung shing nga ai ga hpe na jang, Au law, shang ga law, dung ga law, sut manam ie! Gan manam ie! ngu kabu gara mani shaga breng ngu hkan hkalum shachyen shaga pang tau la na rai mu ai.
Dai manam ni hpe Mayu ni gaw, dai nta a dap nu dun hta hkap jahkring la na rai ma ai. Dai shani gaw kaga aten htra manam ni dawdap de lai dung lu ai raitim, Mayu ni a ahkang sha nlu yang nmai lai ai. Shanhte madun ai kaw hkring sa dung nga ra ai. Dai mayu ni madun ai dun hpe dai shani gaw Dun Sat Dun ngu nna shamying chye ma ai. Kaning rai nme law nga yang, dai dun kaw nna mungga jahkrum ai dat kasa ni sa sa wa wa rai hkawm sa ginsat ma ai majaw, ngu ai rai nga ai.
Ya mayu ni gaw, dai Num sa san ai manam ni hpe dun sat dun hta nna shada mungga ginsat jahkrum hkat na, shanhte hta ra nga ai lusha ni rai nga ai.
(a) Ntsin ni,
(b) Chyaru tsa ni,
(c) Si shat ni jaw sha na
Rai mu ai. Dai hpang Num sa san ai Dama manam ni gaw janghtung wa a n-gup aga kaw nna shanhte gaw, Num ra nna sa du ai ni rai ga ai law ngu ai ga hte shawng tsun hpaw hpang wa sana rai.
Ya Janghtung wa a ga hpe na la ngut jang, nta madu mayu ni gaw ? Au law, tsun ai lam hpe lu na nna kabu saga ai law, Raitim ya anhte hkrai sha, dai lam hpe aloi ali daw dan a gaw garai nbyin na ga ai. Dai n jaw nsin nhtoi manang rai nga ai kahpu, kawa, kanu, kana, kani katsa, ni hte bawng ai wa langai ngai a mying hpe ningte gang let, tsun htang dat na rai mu ai.
Shingrai mayu ni e, a mying ningte gang shaga ai wa hpe dai shana jang, aloi ali lu shaga jahkrum lu na lam, dai wa du ai ten du hkra naw la la na lam, shing nrai aloi sha byin na yak jang shada da bawng yu na lam, ni gaw dai shana na amu ni hta ahkyak htum rai nga ai.
Dai lam ni tsun bawng jahkrum la ngut jang, num sa san ai manam ni gaw janghtung wa a nta de bai wa yup chye ma ai. Raitim mayu nta e mung yup mai ai Mayu mi mung Gai, dai na gaw, yup mang kaja mu, yup tung kaja hpru myit ga le,ngu shaman let yup na matu ahkang jaw dat na rai. Ya hpang jahpawt du jang shanhte gaw, shana e tsun jahkrum ai wa hpe lu shaga ai rai yang munghkap shachyen shaga la nhtawm, shing n rai, shanhte bawng hkrum ai hku lam tam nna, shanhte a Mayu Dama lam hpe matut tsun jahta na rai ma ai.
Ndai lang na hpe, Num San, shing nrai Num hpyi ngu nna shamying ai rai nna, shayi dama ni mung, mi shanhte a shamawn shaba hte hpru ai hte maren, kadai Nkaw, Nlu,
Hpe ra ga ai ngu nna, teng tawk brang lang, amying gra tsun hpyi na rai ma ai. Shing nga ai ga hpe na jang, Mayu maga de nna mung, wa sa na jan hpe san yu na rai nga ma ai. Dai jan mung myit n hkrum na rai jang, Hpu wa Mayu ni e, ga hkum tat ya mi, ngu nna shi a hkum hta na lahkawn , lakan, Gumrit, ni zawn re ai shayi danghkung langai ngai hte, myit n hkrum lu ai, n wa n sa lu ai lam dat kasa ni hpe, mungga tsun htang ra ai.
Ndai mungga ginhtang ai shaloi rai lu (lu su) ai num ni gaw, ja Hkachyi du pyi jaw chye ma ai. Mying gang nna hpyi hkrup ai shayi numsha jan gaw, tsun madun ai hku Dama ni a dat kasa ni hpe shabai yu tim ahpyi noi nga jang gaw, Janghtkung wa a nta du hkra Dama ni gun shawn ai Ja ka hpe nan hta gun nna sa sa da lu ai. De a htawm e, ja ka bai gun ai nna kalang mi laktik ti sa hpyi ai rai yang, Mayu ni gaw shanhte a shayi jan hpe tsun bawng tawngbang yu na, lam madun let shagwi yu na, raitim n hkraw ting ting rai jang gaw, mi shanhte sa hpyi ai jan a kanau langai ngai hpe galai ya na shaloi mung n byin jang gaw bai wa na sha rai sai. Ndai zaw du ja hka shabai yang shaga na gaw, mi mayu kumba lai ai kasa wa she rai sai. She hpe num shalai dat ai lam tsun jahta na rai wa ai. Bai sa hpyi na htung n nga sai.
Hpyi san ai jan, wa sa hkraw ai rai jang, Dama de na dat kasa ni gaw, mi Janghtung wa a nta kaw di jahkring tawn da ai shingjen galap ja hpe ra ai rai jang, dai hku nan shamying nna jaw na, dat kasa ni tsun madun lu nna kaga mying galai jaw lu yang galai nna shawn yu na. Tsun madun ai ngu ai ga a lachyum gaw, moi shawng de dai ni na shayi gade la yu, dung yu sai ngu lam madun ai hpe ngu ai rai.
Ya mi na Ja ka a ntsa e, shagup ai ja shawn ai hpang Mayu ni gaw, Num jaw num ya ga dan chyaru hpe jahkrat jaw na rai. Dai hpang hpu ja hteng ga shaga hkat na. Dai hpang Janghtung wa a nta kaw di jahkring da ai ja hpe shawn bang ya sana rai.
Dai gaw ri nhtu la nawng ai ja nga ma ai. Raitim rai lu ai ni gaw htung nga ai hte maren, bai lang mi numdawn nna la ma ai. Ri nhtu ngu ai hta ya prat na ni jaw ya ri nhtu hte shayi sumri dan ri nhtu, ngu nna amyu lahkawng garan lang ai hpe mu lu nga ai. Dai zawn jaw ya ai lam hpe chyawm gaw, amyu mi hte amyu mi kalang hte kalang shen shangut ai lam rai nga ai.
RI NHTU LA AI LAM
Tsun wa sai hte maren shawng de Num sa hpyi ai ten,San ai ten ni hte Ri nhtu garai n la ai rai yang, Bau, Nba, Shan nra ( Magwi kawng) Hkachyi ni zawn re ai ja hpaga ni hte ri nhtu sa la ra nga ai.
Dai ri nhtu la ai shani gaw, mi sa hpyi ai shani hta tsun jahkrum da ai ja baw ni hpe, Ri nhtu la ja ngu gun shawn na rai. Dai shaloi Mayu ni mung, shanhte a shayi jan hpe. Dama ni a lata de jaw ya kau saga ai. Hpawt hpra de ndai lam hta ahkum shadang ai lam jpru wa jang ndai nhtu hte nat sat manu, Yi magan raitim ndai hte hkyen shaja nna mai mam sutgan lu su wa manit, dai hte maren ndai Ri hte ja gumhpraw lung seng htu shaw la nhtawm, makyin jinghku lamun latsa, Mayu shayi dami dama mahkra hpe gun jaw gun ya tut rai wa marit, ngu tsun ai shaman ga hte hpawn shayi dama ni a lata de shayi ap jaw, ya sha sai lam hpe sakse hku ri nhtu jaw ya na rai.
Ndai ri nhtu la sa ai shani mayu nkau mi moi shawng de na kamoi ni a hpu ja dingsa ni ngam nga yang, Ri nhtu la ja n shawn shangun ai. Shawn hkra di tim, n jahkrat ya ai sha shingdang ai mung nga ai.
Ja sa Ja nan ngu madin shawng din ra ai. Ya Ri nhtu la ai dat kasa ni du wa jang Dama ni gaw, kabu gara ai hte chyaru, Tsa jahkrat si shat shadu rai nna Ri nhtu hpe hkap hkalum la chyoi ma ai. Dat kasa ni hpe mung shar ka htang nan bawn jaw ma ai. Ndai lang hta mayu ni mung nhtoi hte hpawn matsi sa la na matu mungga htet dat ra nga malu ai.
MATSI SA LA AI LAM
Ri nhtu jahkrat la ai hpang mi ri nhtu la ai shani tsun jahkrum da ai nhtoi du jang, chyaru tsa galaw ai shaloi tsa shat hta tsa tai na matu bang ai shadaung zawn re ai Matsi hpe kalang mi mayu nta de sa nna la ra nga ai. Ndai lam hpe nhtoi jahkrum lung ai mung ngu ai.
Dai shani gun jaw ra ai ja gaw,
(1) Matsi jahkrat ja ngu ai mi
(2) Mi ri nhtu la sa ai lang hta tsun da ai ja ngam ni nga yang dai ni ngun jaw na rai ma ai. Dai shani mayu ni gaw, (a) Matsi mawt nhtu, (b) Matsi gawng ri, (c) matsi mawt ai nba ni hpe ap jaw ya let, shanhte mayu ni ra ai nhtoi mung tsun htet dat na rai mu ai. Raitim nhtoi hpe hkrak dawdan na gaw num la ai dama ni hta grau nna lit nga ai. Shanhte a nhtoi hpe mayu ni mung hkan ya ra ai.
Ya tsa matsi wa la, jaw ya ai hpang, Mayu Dama lahkawng maga kadai mung kadai tinang nang a Mayu shayi, kahpu kanau, makyin jinghku ni hpe tsun shana mung ngut, chyaru tsa ni mung sam ram wa jang, dama kasa ni gaw mi Ri nhtu la ai shani dawdan tsun jahkrum da ai hpu ja rang ni gun nna Num sa sharawt la na rai ma ai.
NUM SA SHARAWT LA LAM
Ya shanhte gaw mi matsi jahkrat la ai shani dawdan jahkrum da sai nhtoi du jang, san tawn da ai dat kasa ni hte Mayu nta de, num sa sharawt la na rai nga ma ai. Num sharawt la sa ai shani Dama ni gaw,
- Nbaw shat ra ai made,
2. De a ntsa e u di nlaw htum matsat,
3. U hkum shadu ai u hkrawng lahkawng,
4. Chyaru tsa (Ngachyu hpalap) ra ai made, gup yep yep.
5. Jum mung hkan mi daram, bawn bang ai shingnoi langai mi mung lajang da na rai nga malu ai. Dai hpe si shat lit hte rau
- Shingnoi magap ja,
2. Janghtung jahtim ja,
3. Num sharawt ja,
4. Lahtin malaw ja,
5. Mi matsi jahkrat la ai shani tsun jahkrum da ai ja
Ni hpe mung gun rai nna, mayu ga de rawt sa wa na rai nga ma ai. Dai ni hpe num sharawt ja ni, Num sharawt la sa ai manam ni nga ma ai.
Dai num sa sharawt la sa ai Dama manam ni gaw, Mayu ga du jang, Janghtung wa a ntsa e shawng shang manam yup na rai ma ai. Dai kaw nna Janghtung wa woi awn ai hte shanhte gaw Mayu ni a nta de gun na ja ni hte si shat lit ni hpe sa shawn bang na rai . Dai dama manam ni gaw ning ngu nna ga tsun hpaw na rai nga ma ai. Lang na chyaru tsa ni mung jin ngut saga ai.
Tsun jahpu ra ai mahkyin jinghku ni yawng hpe mung tsun jahpu tawn saga ai. Dai re ai majaw, dai ni gaw, nanhte mayu ni mung, nanhte a kajan kasha hpe kungdawn kungla shajin nhtawm, num bawn sharawt dat ya mi, ngu nna tsun shana tawngban lajin sa ra ga ai, ngu tsun let, kung dawng jahkrat ja hte nawng gun sa ai si shat lit hte ja ni hpe Dama ni a kasa wa gaw, Janghtung wa a lata hku nna mayu ni hpe mungga hte ap nawng jaw sana rai.
Mayu ni mung dai mungga hte ja ni du jang, shanhte tsun jahpu da ai mahkyi jinghku ni hpe shaga jahpawng la nna, Num shayi sharawt na matu Nat jaw na, kyu hpyi na, dai laman e, dat kasa ni hte mayu myit su ni gaw, shada da tsun jahkrum ra ai mungga ni dup jahkrum na rai ma ai. Dai zawn tsun na ga ni gaw,
- Kumba nhpang e jaw ya na ja ni a lam ni,
2. Kadai kaning ngu ai ni hpe kahpu kanau hpu gap jaw shaang ya na lam ni,
3. Kadai gara kanau kana jan hpe hkau ya ning baw shaang jaw ya na lam ni.
4. Kadai kaning ngu ai ni hpe kaji kawoi mun ja jaw shaang na lam ni.
5. Kumba yen jan hte shaji jan hpe jaw ya na lam ni,
6. Kungdawn bawn lawm ai mayu ni a lam
7. Num Sa salang sawng a ningbaw tai ya na la
8. Num Sa salang ningtau jan ni hte kaga ra mara lam ni hpe tsun bawng jahpra hkat da na rai nga ma ai.
May 7, 2015 / KNET / 0
Categories: Htunghking, Laksan, Uncategorized
- Num la na wa a kanu a kanam makyin majing rai nga ai karat ni kaw rai na kun? Shing nrai,
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


c: text/html

text:
Shiga langai mi gaw hpawtni na ten hta maza sumpum kaw kabai bang kau ra ai baw nga ai zawn prat tup matsing tawn ra ai lam nga ai hte labau hta prat tup malap n'mai ai lam ni shapoi shabra nga ai re zawn myu sha langai mi shanglawt lu chye wa ai zawn mungdan langai grin na n'pawt mung byin chye ai. Masha langai mi a labau hte mungdan mabyin gaw matut chye nga ai re, masha langai mi a kaja ai n'kaja ai mi rai rai hpang na ni a matu kasi yu la chye yang kaja dik ai lam ni hpe mu tam lu na re. Kaja ai n'kaja ai shadawn gawk hta bang yu nna mahtai kaja dik ai hpe tam la yu ra ai. Anhte malawng maga gaw hka hpe hka hku sha mu chye nga ga ai tim hka hta namhkan hka, hkadwi, hkanyen, hkashum hkalum, ngu nga ai zawn hka gaw nam nak kade rawng ai kade san ai kade ram kashin jen kau ya lu ai hte kade li ai, shi a atsam gyip nyen tsang ai kade nga ai, n'kaja kaja ai n'bung n'sa kade ram rawng ai ngu hpe maram chye lu yang hka gaw masha hpe kade akyu jaw ai ngu hpe mu chye maram wa lu na re zawn anhte shinggyin masha ni mung madu a matu dinghku mungdan a matu kade ram duhka jaw ai akyu jaw ai ngu hpe sakse hku tawn da ra nga ga ai re.
Mungkan hta kaja tim n'kaja tim kasi yu la ra ai ni, Mother Teresa, Adolf Hitler, Kanbawdia mungdan na Kopaw, myen mungdan na Aung San, Than Shwe, Mosidung re ni labau ginshi ni hpe hti yu na yu nna Nu a N'hkru N'shawp ai kasha ngu laika ngau hpe dawdan maram lu mu ga.
Nu a kasha n'hkru-
Nu e ma myi pwi n'kam pru n'ngai.
Ma le myit n'su gaya n'chye ai manhtat she rai n'ngai.
Ma asak kaba sai tim myalu myasha n'hkru n'shawp sak hkrung nga n'ngai.
Nu ma myi prwi n'kam pru n'ngai.
Nu e Ma le kanu num ni hpe mung shinggyin roirip dusat zawn zingri chye n'ngai.
Masha ni a arawn alai sari sadang ahkaw ahkang hpe mung aging agang jahpoi asawng chye n'ngai.
Ma le tinang n'gun atsam marai arang jahpu n'bang ai de loi loi lu na de lawan sa chye n'ngai.
Nu e ma myi prwi n'kam pru n'ngai.
Matsat shabat n'se n'sa sawle sawke kyincha lasha matsa mawa myit mung hpring nga n'ngai.
Kam hpa gin ai kanu kawa mung n'chye tai n'ngai.
Ma le rai dingsa ni raw sumpum kalai kau nna, yubak mara dingsa ni bai galaw chye chye rai n'ngai.
Nu e ma myi prwi n'kam pru n'ngai.
Masha ni ruyak jamjau yawnhkyen duhka hkrapngu hkrapngoi singgu kyin byin yang she shat hkru chye n'ngai.
Buhpun palawng ningnan chyahkring hkring kalai hpun chye ai zawn yubak mara ningnan ni hpe mung bai galaw chye chye rai nga n'ngai.
Tsa chyaru kani hkayawm nanghpan hkum hkum chye lu bang nna maza n'hkun kaba mung tai nga n'ngai.
Asak hkrung ai ten atang ahpa loi loi namnak n'nga ai hku pa shalaw ten shama lamu ga shali rai nga shalai nga n'ngai.
Karai mungga Tara sharin ai, mungdan dinghku NuWa ni a ritkawp Tara hte sara-sarama kahpu kanau makyin jinghku htingbu htingbye ni a sharin ai hpe kawng n'dum n'ngai.
Nu e ma myi prwi n'kam pru n'ngai.
Mara yubat ni bum zawn sumpum dubaw she lim kabrat mat tim shaning 60 ning shalai kau ai.gaw Nu a myi man kara kaw tawn kau ya na ta?
Nu a kasha n'hkru ngu ai laika ngau hpe hti yu nna myen myu a gumshem magam ni hpe ja ja dinglun nna shawng de mahtai kaba langai lu hkra hte langai sha ngam tim galoi mung gasat shamyit na kawsi jamjau ai gaw annau ni a dawdan n'lu ai arang kaba shatai sa wa ga.
Baren Numraw
23/07/2012

robotstxt: allowed

filter: keep


text:
HPYEN YEN DABANG NA GUMHPAWN HKUNGRAN POI
Labels: Jinghpaw Mung Shiga
1 comments:
- panglai pyilan said...
-
ARA LAW Karai Kasang an hte wunpawng myu sha ni hpe grau ai ningbaw ningla ni shaprat lu na matu ndai zawn yak hkak tim K.K hpe kamhpa let kachyimi pyi myit ndaw ai sha ndai zawn myen hte kaga myu sha ni hpe ning rai lu galaw dan ai ngu gaw mai kaja kasi nan re Jnghpaw wunpawng amyu sha ningbaw nigla kaja mung ndai kaw na matut pawpru sa wa u ga ngun jaw ai yaw myu tsaw ni e
- August 13, 2012 at 12:22 PM


text:
Yehowa Sakse Ni Gaw Kaga Masha Ni Hpung Galai Shai Hkra N-gun Jaw Ai Kun?
Njaw ai. Madung hku nna anhte shapraw da ai Sin Langchyi magazine hta ndai hku tsun ai: “Makam masham nawku hpung galai na matu masha ni hpe n-gun jaw ai gaw shut ai.” * Lawu na lam ni a majaw anhte gaw kaga masha ni hpe atik anang n-gun n jaw ai re.
Yesu gaw shi sharin achyin ya ai lam ni hpe hkap la wa hkra kaga masha ni hpe atik anang n-gun njaw ai. Masha kachyi mi sha, shi a sharin achyin lam hpe hkap la na ngu shi chye da ai. (Mahte 7:13, 14) Shi hpang hkan nang ai ni, shi tsun ai ga ni hpe n hkap la nna kau da mayu ai hpe shi chye ai shaloi, atik anang n nga shangun ai sha, pru mat na ahkang jaw ai.
—Yawhan 6:60-62, 66-68.
Yesu gaw shi a sape ni hpe, kaga masha ni a makam masham galai wa hkra, atik anang n-gun njaw na matu sharin ya ai. Sape ni gaw Karai a Mungdan kabu gara shiga hpe, masha ni hkap la wa hkra atik anang n-galaw ai sha, sharawng awng ai myit hte hkap la ai ni hpe tam ma ai.
—Mahte 10:7, 11-14.
Nawku hpung galai wa hkra, jahkrit shama nna atik anang galaw ai gaw n kaja ai. Hpa majaw nga yang, Karai Kasang gaw shi hpe sharawng awng ai myit hte nawku ai ni hpe sha, hkap la ai majaw re.
—Tara Jahprang 6:4, 5; Mahte 22:37, 38.
Anhte A Bungli Gaw Kaga Masha Ni Anhte A Hpung De Shang Wa Hkra Galaw Ai Bungli Kun?
Anhte gaw Chyum Laika shiga hpe “lamu ga htum hkra” hkaw tsun ra ai majaw, Chyum Laika hta tsun da ai hte maren ‘shawa yawng a man, nta shagu hkan’ de kabu gara shiga hpe hkaw tsun ga ai. (Kasa 1:8; 10:42; 20:20) Moi na Hkristan ni hpe, shanhte a hpung de kaga masha ni shang wa hkra, gung lau nga ai ngu nteng n man tsun wa ai zawn, anhte ni hpe mung dai hku tsun ma ai. (Kasa 18:12, 13) Raitim, dai hku tsun ai gaw njaw ai. Anhte kamsham ai lam ni hpe, kaga masha ni hkap la wa hkra atik anang n-gun n jaw ga ai. Dai zawn galaw na malai, hpaji rawng ai hku lata nna dawdan lu hkra, ra rawng nhte niai machye machyang, lam matsun ni hpe kaga masha ni chye ging ai ngu nna sha, a kam ma ai.
Anhte ni gaw masha ni hpe nawku hpung galai mat hkra atik anang n-galaw ga ai. Nawku hpung ngu tsun nna, mung masa lam ni hta shang lawm ai, hpung masha ningnan law wa hkra arung arai ni jaw nna lau la ai lam ni n-galaw ga ai. Dai zawn re ai, Hkristan a prat hkrun lam hku nhkan ai sha, tinang hkum tinang Hkristan re ai ngu tsun ai ni hte tsep kawp n bung ai. *
Masha langai hta nawku hpung galai shang na ahkang nga ai kun?
Nga ai. Masha langai hta nawku hpung galai mai ai ngu Chyum Laika hta tsun da ai. Jiwoi jiwa ni nawku wa ai nawku htung hte maren n hkan sa ai sha teng man ai Karai Kasang hpe sharawng awng ai myit hte nawku wa ai masha ni a lam Chyum Laika hta ka matsing da ai. Dai hta Abraham, Ruhta, Kasa Pawlu hte Ahten masha nkau ni lawm ai. (Yawshu 24:2; Ruhta 1:14-16; Kasa 17:22, 30-34; Galati 1:14, 23) Dai hta n-ga masha langai hta, Karai Kasang ra sharawng ai nawku daw jau lam hpe n kam nawku mat yang, kau da na ahkang, hpaji nrawng ai hku lata na ahkang nga ai ngu Chyum Laika hta tsun da ai.
Mungkan Wunpawng Hpung (UN) gaw “mungkan a shinggyim ahkaw ahkang hte seng ai, upadi a matu npawt tara” re ai shinggyim ahkaw ahkang ndau shana ai laika hta mung, nawku htung galai shai na ahkang hpe jaw da ai. Masha shagu hta “tinang kam sham ai lam hte nawku hpung hpe myit ra ai hku galai mai” nna, “myit mang ai lam ni, hpaji jaw ai lam ni hpe sawk tam na ahkang, kaga masha ni hpe tsun dan na ahkang” nga ai ngu ndai ndau shana ai laika hta tsun da ai. * Dai ahkaw ahkang ni hte arau lawm wa ai lam gaw, kaga masha ni myit ra ai hku lata na ahkang hpe hkungga ai, tinang a makam masham hpe makawp maga ai, tinang nkam hkap la ai myit jasat ni hpe nyet kau na ahkang nga ai lam ni re.
Nawku hpung galai ai gaw jiwoi jiwa ni a nawku htung hpe arawng sadang n nga mat hkra galaw ai kun?
Dai hku nre ai. Gara nawku htung mi raitim, yawng hpe hkungga na matu Chyum Laika hta n-gun jaw da ai. (1 Petru 2:17) Dai hta n-ga kanu kawa ni hte makam masham n bung tim, shanhte hpe hkungga lara u, ngu ai Chyum Laika tara hpe Yehowa Sakse Ni hkan sa ma ai.
Rai ti mung, Chyum Laika hta tsun da ai ni hpe masha shagu hkap la na nre. Zambia mungdan hta kaba wa ai numsha langai ndai hku tsun ai: “Anhte mungdan hta gaw marai langai hpung galai yang sadi ndung ai arawn alai, nta dinghku hte jinghku jingyu ni hpe sadi ndung ai ngu shadu ma ai.” Yehowa Sakse ni hte Chyum Laika hkaja nna makam masham galai na matu dawdan kau ai shaloi, kaga masha ni shi hpe dai hku shadu ma ai. “Nu yan Wa gaw shanhte hpe sari jahpoi ai ngu, ngai hpe chyahkring hkring pawt nna tsun ai. Kanu Kawa ni myit ra ai lam hpe ning dang nna galaw ai gaw grai yak ai. . . . jiwoi jiwa nawku wa ai nawku htung hta grau nna, Yehowa hpe sadi dung na matu lata ai gaw, dinghku hte jinghku jingyu ni hpe sari jahpoi ai nre.” *
^ စာပိုဒ်၊ 2 January 1, 2002, Sin Langchyi-BU laika man 12, laika pang 15 hpe yu u.
^ စာပိုဒ်၊ 8 Ga shadawn, A.D. 785 daram hta Hkawhkam Shalaming (Charlemagne) gaw Sesun ni (Saxony) ginra na masha ni hpung galai na matu, ninghkap yang si dam jaw na ngu tsun ai. Buga uphkang ai masha ni gaw, Katawlik (Roman Catholic) shing nrai Luhteran byin ra na, shanhte uphkang ai ginra na masha shagu dai hpung de shang ra na re ngu tsun ai. Shaning 1555, Roma ahkaw ahkang npu hta makam masham nawku hpung yawng shang lawm nna seng htu da ai hpe Augsburg ga shaka hta mu lu ai. Hpung n galai ai ni hpe, dai buga ginra kaw nna gawt shapraw kau ma ai.
^ စာပိုဒ်၊ 11 Dai zawn ahkaw ahkang ni hpe mung, Africa shinggyim ahkaw ahkang hte seng ai ga shaka, Asian (Association of Souhteast Asian Nations) shinggyim ahkaw ahkang ndau shana ai laika, European shinggyim ahkaw ahkang hkrum zup hpawng, mungdan shagu a shinggyim ahkaw ahkang hte mung masa ga shaka ni hta mung madun da ai. Raitim, dai zawn ahkaw ahkang shapraw da ai mungdan ni hta pyi, lu ging ai ahkaw ahkang ni gaw amyu myu shai ai lam nga ai.
^ စာပိုဒ်၊ 14 Yehowa ngu ai gaw, Chyum Laika hta tsun da ai Karai Kasang a mying ningsang re.


text:
Thursday, May 30, 2013
Tsaw ra ai KIO/ KIA ginjaw salang ni hpang de
Tsaw ra ai KIO/ KIA ginjaw salang ni chyoi hkra , na hkra , myit sawn lajang ya lu hkra ngu Dap ba (1) na myu tsaw mung tsaw hpyen la ni gaw shata kumhpa nlu hkap la ai laning mi jan sai lam hpe chye shangun mayu nngai law .Kaga Dap ba ni gaw shata kum hpa dingyang lu nga ma ai rai tim Dap ba (1) ni a shata kumhpa gaw kadai na ta hta hkring mat ai kun ? kadai she jahkring la tawn ai kun ? nga na myu tsaw ni a lapran hta jahta nga ma ai re .Kade wa nlaw la ai rai tim mung yawng lu la nga ai shata kumhpa re majaw Dap ba (1) bu ni mung lu ging na re ngu kam nga ma ai . Chyeju hte KIO/KIA ginjaw salang ni na ya nhtawm mai kaja ai hte lawan lajang ya na hpe lawu tsang myutsaw ni la
nga ma ai lam ndau dat ga ai law .
Subscribe to: Post Comments (Atom)


text:
时间:2018-09-11 15:59:02 来源:德宏团结报
Shata 9 pro 4 ya shana de, Mangshi jakmu masha rapdo ni 2018 ning “Nmut lado jong lung garum jo gumhpro”gam ya masat galo dat sai. Mangshi jakmu masha rapdo ni daining “Nmut lado jong lung garum jo gumhpro”sen 4.19 gahkyin la nna, dinghku yakhkak ai mu htam masha, hkaimu masha ni a gashu gasha ni hpe jong lung ai lam hta garum la mat wa sai. Dai ko: Dakkasu jong gaba jongma marai 98, laksan dakkasu jong ma marai 22, dak kasu jong lung nga ai jongma marai 39, lahta tsang jong lung ai jongma marai 5 lom nga ai.
Jong lung gumhpro garum jo masat hta, gumhpro garum jo hkrum ai jongma Lui Mu Ban go, pati hte asuya, jakmu masha rapdo ni shanhte hpe gumhpro garum jo nna jong lung la shangun ai hpe chyeju grai dum ai, kang kang ka ka rai nna jong lung la na ga ai nga nna tsun sai.
Htingwan jasan masha Si Rung Pau go, shi gasha daining amat 663 hte Shanghai htungzi dakkasu jong ong ai rai yang, jong lung gumhpro n lu nna, myit yak to nga yang, Mangshi jakmu masha rapdo ko nna jong lung gumhpro garum jo ai hpe mana maka chyeju dum mat nu ai.
Chye lu yang, Mangshi jakmu masha rapdo ni go 2004 ning ko nna “Nmut lado jong lung garum jo gumhpro” jo mu galo hkrat wa ai ko nna rai wa yang, gumhpro lap wan mi jan lu gahkyin la mat wa sai hte maren, yakhkak mu htam masha, hkaimu masha ni a gashu gasha marai 797 ni hpe jong lung gumhpro manghkang lu hparan kau ya sai. “Nmut lado jong lung garum jo gumhpro”jo mu galo hkrat wa ai go mu htam shawa masha ni hpe garum shingtau la ai mu gaja langai rai nna, nambat 19 lang mungdan gasa zuphpong gaba lachyum hkan shatup hkrat wa, ru yak matsan mu galo shatup hkrat wa, yak hkak dinghku ni a maru mayak lam hparan kau ya ai ladat rai nga ai, Mangshi jakmu masha rapdo ni ruyak matsan shatong mu galo hkrat wa ai bungli hta, yakhkak mu htam masha ni a matu galo hkrat wa ai bungli gaja rai nga ai.


text:
时间:2018-07-11 09:06:06 来源:德宏团结报
Shata 7 pro 3 ya shani ko nna pro 4 ya shani du, mungdo gaba pati rapdo ganbu gonhkang rung rung up tau, mungdo gaba pati rapdo bungli hkring sa mat sai ganbu gon hkang rung rung up Yen Myau re ni anhte mungdo ko bungli hkringsa mat sai ganbu mu htam lam sa jep hkom ma ai.
Yen Myau re ni go mungdo gumgai dingla dakkasu jong, gumgai dingla shamu shamot shara hte Shuili myu Wandin mungdan chyinghka lam gumgai dingla dakkasu jong re hkan sa san gawan hkom ma ai hta n-ga, mungdo gaba tsang mi na woion ningbo mungdo gaba sat lawat jep shara Bekyin Shuili modo galo jak rung, Shuili hpaga yumga chyam shara yo shada do masat htingnu, Jegau mungdan chyinghka lam hte Yinzin“Gahtong langai mungdan lahkong”re hkan no sa jep dup hkom ma ai.
Jep dup hkom ai laman, Yen Myau go mungdo gaba mi na mung masa bongban rapdo tingnyang up tau Lang Ta Chyung hpe no sa yu gawan nna, si manyi rai hkamja lam hte nga sat nga sa sat lawat ni san sagon la re hte rau, kangka ai hte shi gumgai dingla muhtam lam hta tsun shapro ai myit lu lam hpe mung no madat mara la rai u ai.
Mungdo pati rapdo dinggrin salang, mungdo pati rapdo ganbu gonhkang rung rung up Li Ji Myin hkan jep dup shingnan lom hkom u ai.


text:
时间:2018-06-15 17:58:41 来源:德宏团结报
Ameriga Abalahkyeyajuli dakkasu jong na hpaji sumru masha ni mu hkrup ai, hkum- hkrang shalik shakyang ai hpang wa-dep langusi sha yang luhpa lu ai hta gaja nga ai.
Wa-dep langusi hta go hkyenwui, gya hte wuisinsu B6 rong ai hta n-ga, hkum hkrang hkamja wa lu ai ko -htang hte hpuhtauhtang mung no rong nga ai. Dai hta lai nna, wa-dep langusi go ningma jasim ya ai akyu rong nna, shaman shakyang ai hpang na bum kang machyi ai hte tsu machyi ai hpe jasim ya lu nga ai.
《Shawa hpaji htingnu hkumhpa laika》 na sumru nsi hta madun shapro lu ai, wa-dep langu si rin mani kau ai hpang sai- lam de shang ai arai ni go hon-yangho-mui hpe ningdip ya ai n-gun rong nga ai, dai go bulofun, asihpyilin hte gaga ana htang tsi ni hpe mai malai kau nga ai,tsi ndai ni masha a machyi ai lam loi jasim ya lu tim, nong e lang jang go sainu jahten ya, pukan n nga pyo wa shing nrai na machyi grau na-du wa rai nga ai. Wa-dep langu si go atsi ndai ni a malai mai tai nga ai.
Sumru masha ni myit lu ma ai, hkum hkrang shaman shakyang nga ai shaloi wa-dep langu si do mi sha dat nna, shaman ngut ai hpang ngam ai do hpe bai sha kau rai na. Wa-dep langu si sha ai shaloi hka mung lu lom rai yang grau gaja nga ai.


text:
Sara Paul Kaiji
SAK HKRUNG LAM HTA N GUN LA NA CHYUM DAW NI - I
Psalm 120:1 I call on the LORD in my distress, and he answers me.
Ngai ru tsang hkrum nga ai shaloi, Madu hpe ngai shaga ai hte, ngai hpe shi htan ya ni ai.
Psalm 32:8 “Nang hkawm sa ang ai lam ngai nang hpe sharin ya na n ngai, ngai nang hpe hpaji jaw nna sharin matsun na n ngai.
John 14:27 Ngwi pyaw sim sa ai gaw ngai nanhte hpe tsun da ya ma sede ai. Nye a ngwi pyaw simsa ai nanhte hpe ngai jaw made ai, mungkan ga na ni jaw ai zawn ngai nanhte hpe jaw made ai n rai. Nanhte myit hkum ru myit, hkrit mung hkum hkrit myit.
1 John 5:14 Karai Kasang gaw Shi a myit ra ai hku hte maren anhte hpyi ai hpa hpe rai timung madat ya nga ai lam hkrak sha kam lu ga ai rai nna anhte shi a man de nden ja ai hte sit shang lu ga ai.
John 16:33 Nanhte gaw ngai hte langai sha tai nna, ngwi pyaw ai lam lu la myit ga, ngu nna, n dai ga ngai nanhte hpe tsun ni ai. Mungkan ga gaw nanhte hpe nni n kri jahkrum na ra ai, rai timung gwi gwi dakring dakan rai nga mu! Ngai gaw mungkan ga hpe dang kau se ai! Ngu mu ai.
John 6:47 Truly, truly, I say to you, whoever believes has eternal life.
Nanhte hpe ngai kaja wa teng teng tsun made ga, kam sham ai wa gaw htani htana asak lu la lu ai.
Deuteronomy 31:6 Be strong and courageous. Do not fear or be in dread of them, for it is the LORD your God who goes with you. He will not leave you or forsake you.”
Nanhte n gun da ting mu, myit n den shaja mu, hkum tsang myit, shanhte hpe hkum hkrit myit, nanhte hte rau hkawm sa nga ai wa gaw na a Karai Kasang nan rai nga ai. Shi nang hpe kau da na n rai, nang hpe kau rap rai na nrai.
Isaiah 41:10 Hkum hkrit et, Ngai nang hte rau rai nga n ngai, hkum tsang et, Ngai na a Karai Kasang rai nga n ngai, Ngai nang hpe n gun shaja nna karum na de ai, kaja wa, Nye ding hpring ai hkra lata hte, Ngai nang hpe shadaw na de ai.
Zephaniah 3:17 Na a Karai Kasang gaw na a ka-ang e rai nga ai. Shi gaw daru magam rawng nna, hkye hkrang la na ra ai. Na a lam shi kabu gara nna, sharawng awng na ra ai. Shi gaw tsawra nna, atsin sha rai nga ai. Mahkawn mangoi let Shi nang hta myit kabu nga na ra ai.
2 Timothy 1:7 Hpa majaw nga yang, Karai Kasang anhte hpe jaw ai Wenyi e, anhte hpe hkrit a gam ai myit jaw mi ai nrai. Dai Madu a Wenyi gaw anhte hpe n gun atsam, tsawra myit hte, tinang hkum hpe hkang la lu ai myit she jaw mi ai.
Joshua 1:9 Nang hpe ngai hkang sa de ai nrai ni? N gun da ting nna myit n den shaja u, hkum hkrit et, myit hkum hten et, kaning rai n me law, nang sa wa ai lam magup hta na a Karai Kasang rau rai nga ai.
Psalm 37:4 Dai madu hta, na a kabu gara ai lam hpe tam la u, shi gaw na a myit ra sharawng ai lam hpe jaw ya na ra ai.
Proverbs 30:5 Karai Kasang gaw shi tawn da ai ga shaka sha-u hta sadi dung nga ai. Shi gaw shi a makawp maga ai hta shingbyi shara hpe hkam tam ai masha ni yawng a matu n gang zawn rai nga ai.
Philippians 4:13 I can do all things through him who strengthens me.
Ngai hpe n gun shaja ya ai Hkristu a majaw yawng mayawng hpe ngai galaw lu nngai.
Mark 11:24 Nanhte akyu hpyi ai hte lama ma hpyi myit yang, nanhte lu la na ra ai ngu nna kam sha nga mu, shing rai jang nanhte hpyi ai hpa rai timung, lu la na marin dai.
Sara Paul Kaiji
Sara Paul Kaiji
No comments:
Subscribe to: Post Comments (Atom)


text:
时间:2018-01-12 10:04:04 来源:云南卫视
Nlo amyu sha ni a kunghpan maka wa go, labau galu ai hte, masha hpe nwai shangun la ai hte rai nga ai. Ndai lang na 《Ngai sumtsan ga nna sa wa ai re》go Li Yin Kyin sumtsan manam Dan Li hpe woi nna Yinnan Nshon ga ko du sa nhtom, dai shara na amyu kunghpan maka sa chyam maram hkam sha yu ai rai nga ai.
Nshon ngu ai go, Miwa mung a Sinnan dingda maga mung htingrep ko rai nga ai, ndai shara hta marang grung, jan mai tsom, gahtet shadang grung re majo, “Miwa mung manau buga” ngu ai shingteng mying mung lu nga ai.
Yinnan Jinghpo wang gata hta go kawa maling e wang shinggrup ton nga ai ko, lamu pyi dep na zon re hpun gaba bai tu hpangu nga ai. Numshang hte manau shadung go Jinghpo amyu sha ni n-go htot yu wa ai labau, sharot zinghka hkrat wa ai kunghpan maka labau re ni shadan dan nga ai.
Htunghking lu sha go grau nna alak mi she rai nga ai, hka-wan n lom, chyaugot n lom, hkoize n lom re hte rau, shat simai hpe langa hpo hte makai la ai hkrai rai nna, kawa kaihtum hta htu la ai maihtu bai lom rai nna yu dat yang aningtsing sha rai nna mu la na zon rai nga ai.
Aga, gabu ai myit, gari ai ta, mano manang ni hpe tsa hkungga jo~~
Jinghpo amyu ni go, Miwa mung nlo amyu sha ni ko na langai rai nga ai, madu a aga hte laika lu ai ni re, Yinnan mungdo gaba Sakhkung Sam Jinghpo amyu madu uphkng mungdo hta nga shanu ai re, Jinghpo amyu sha ni hta Jinghpo, zi, Lashi, Langwo, Balo ndai amyu hpan 5 nga nga ai. Amyu hpan a mying go amyu hpan shagu ni madu hpe shaga la ai mying hte amyu hpan a ga a mying mung rai nga ai. Dai ko “Jinghpo”ngu ai go myu hpan mying re ai hte rau amyu mying mung rai nga ai.
Jinghpo amyu ni a buhpun go alak mi rai nna tsom la nga ai, Yin Kyin hte Dan Li go shachyen masha Lui Shi Mui hpun to nga ai Jinghpo htunghking bu hpun hpe grai nan yu ra yu sharong to nga masai hte maren, lawan wan hpun chyam yu na grai myit saku nga ma ai, bu hpun na go loi ai n rai nga ai, ahtik shagu hpun sumrat la ra ai hte maren, hkum hkra hpun sumli dat jang she, mana maka tsom htap na rai nga ai.
Shan go Jinghpo amyu rida maka hkringhtong matut masha ni a nta ko sa du nna, da da ai sa yu nna Jingho amyu ni a rida hpaji hpe maram dinglik yu ma ai, dai hta n-ga Jinghpo buhpun lu shap la masai majo, grai nan gabu tolot nga masai.
Tsom htap buhpun hta tsom htap ai sumrat shakya rai no shalom lang ra nga ai, Yin Kyin hte Dan Li go nang hpe Husa gumhpro rai no sa woi yu na rai nga ai.
Jinghpo nhtu go Jinghpo amyu sha ni a galo lu galo sha ai hking rai re, majan gasat laknak re, Jinghpo shadang la ni a mon sumli rai re, Jinghpo amyu kunghpan maka ko na ahkyak dik ai masat kumla rai mung re.
Jahtum lang hta shan lahkong hkrang n mu hpa-rat matut masha Shang Lau Sai a nta ko sa du masai, Husa nhtu dup bakka wa go dai shaloi jang mungkan hta dai dik ai nhtu gahtam chyam dan sai, galang ta hkonghkyen shui hka palin 26 gahtam di dan, hpa-jet 30 hpe galang ta numrat di dan, gang pa gahtam do dan rai na hkyem nga ai, shi go byin lu na rai kun?
Jinghpo htunghking bu hpun mon sumli la sai Yin Kyin hte Dan Li go manau manau sharin na hkyem nga ma ai, shan sharin la ai hte yi chye ka manot wa na ma ai kun?
《Ngai sumtsan ga nna sa wa ai re》go Yinnan dat sumla hkrung dap ni n-gun gaba dat nna dem lajang la ai pogram re, mungdan hta nambat langai ngu na maigan mung hte matut nna galo ai buhkom let chyam dinglik yu hkom ai pogram myu hpan rai nga ai.《Ngai sumtsan ga nna sa wa ai re》go shata 9 nhtoi 30 ya shani Yinnan dat sumla hkrung hta bang dan na hku rai sai. Chye lu yang, pogram ndai go ya yang na buhkom pogram a hkrang masa ko n hkan ai sha, maigan masha num hte la marai lahkong hpe manam ding yang tai shangun nhtom, Yinnan ga na bu hkom shara shagu ni hta, shara buga na masha langai so la nna, manam ni hpe shara magup woi sha hkom, yup ra woi madun ya hkom, woi sa, woi hkom chyai, woi mari hkom, woi pyo chyai hkom shangun rai nhtom, Yinnan ga na nga sat nga sa lam majing ni hpe hkan chyam dinglik yu shangun ai re.
Shing rai nna, ningnan sing re ladat hte, maigan masha ni a yu jasat hte, bu hkom chyai let Miwa mung na nga sat nga sa lam ni hpe sa chyam maram dinglik yu na hku rai nga ai.


text:
NA A PRAT GALU KABA MAYU AI RAI YANG
1. Ga Sadi hpe a loi hte sha hkum jaw u,
2. Teng mai ai lam hpe galoi mung tsun u,
3. Manang kaja hpe da u,
4. Manang wa a n kaja ai lam Galoi hkum tsun u,
5. Tinang a Shang Gumhpraw hte pawt hkap hkra jai lang chye u,
6. Tinang galaw ai magam bungle hpe kung hpan hkra galaw u,
7. Nam hpan lu sha ni hpe koi gam u,
8. Kaja ai bungli glaw ai lam hta lahkra lata galaw ai hpe lapai lata hpe hkum chye shangun u,
9. Hpai da da ai lam hpe tsep kawp koi gam u,
10. Makoi magap ging ai hpe shim hkra da u,
11. Kyang lailen kaja yang sha awng dang ai lam rai nga ai hpe dum u,
12. Byin mai yang Hkoi shap ai lam hpa hkum galaw u,
13. Na a myit pyaw ai lam gaw na a magam bungli kaw sha madung rai nga ai hpe dum u,
14. Sut lu nga mai na matu teng mai ai lam kaw sha hkawm sa nga u,
15. Masha wa hte tsun shaga na lam nga yang, dai wa a myit man hpe yu nna tsun shaga u,
16. Galaw jaw lu yang she dinghku hpe de u,
17. Asak kaba wa yang na matu, sak naw ram ai ten kawn tam mahkawng da u,
18. Hkum shan a ra marin ai myit hte sha, pyaw hpa lam kaw hkum let nga u,
19. Masha wa hpe garum ai ten, tsun jahpyak na lam hpe hkum hkrit u,
20. Kaja ai myit masa, Kaja ai tsun shaga lam sha manu dan tsawm htap nga ai,
21. Teng mai ai hte shakut shaja yang shan awng dang ai lam lu la na re,
22. Yup ra shang wa yang shani ting galaw sa wa ai magam bungli ni hpe bai maram yu ai lam gaw hpang shani galaw sa wa na magam bungli hpe grau nna awng dang lam jaw ya u nga ai,
23. Nang galaw sa wa ai magam bungli ni sha na a sari sadang ni hpe hkra shangun ai hpe dum u,
24. Myit sawm sumru yu nna she magam bungli langai hpe hpang u,
25. Na a lata hpe bungli hte galoi hkum jahka kau u,
26. Tingkyeng myit sha myit ai ni hte manang hkum galaw u,
27. Kyang lailen n tsawm ai manaw manang ni hte rau hkum nga u,
28. A rawng sadang ngai ai rai tim n hkru n kaja ai myit rawng yang shi hte tsan tsan nga u,
29. Matse labye, shatan n hkan chye tsun ai ni hte tsan tsan nga u,
30. Tinang a matu, manang wa a matu rap ra hkra chye myit ai rai yang manang kaja law nga ai.
MUT TSAWM
No comments:
Subscribe to: Post Comments (Atom)


text:
Lahta Sam mung, KIA Dapba 6 Munggu ginra de hpyen n-gun jat lung wa ai Myen asuya hpyen hpung langai hpe KIA mungshawa hpyen hpung ni kaw nna, shara lahkawng hta bawm hte hkap gasat sai.
Mung Baw maga kaw nna Munggu de lung ai Myen Dapnu 99 npu Hk.M.Y 113 hpyen hpung hpe, Pangsai (Kyukok) mare lai Nam Ba Tek e July praw 2 ya shana de kalang hte hpang shani July praw 3 hta Hka Lum makau e kalang rai, KIA MKM (Mungshawa Kanawn Mazum) hte MHH (Mungshawa Hpyen Hpung) ni bawm hte hkap kapaw ai re lam, KIA Dapba 6 salang langai KNG Jinghpaw Shiga Dap de tsun shateng ai.
Myen hpyendap n-gup Myawady shiga hta, ‘Munggu de lung ai tinang hpyen hpung hpe KIA ni bawm hte hkap gasat ai lam shiga ni’ tang madun wa sai re.
Matut nna, Myen asuya dap hte KIA Dapba 6 lapran Munggu ginra e gasat gala majan ni dingyang byin wa masa nga ai lam hpe KNG Jinghpaw Shiga Dap sagawn chye lu ai.


text:
Bai n-na Nov, 8 ya shani Bum Tawng, Wu Yan Tsan Lun lawk na Salang Jan Makawk Tawng asak(42) hpe shani hkying 1:30pm daram hta shani shat sha nga ai shaloi Myen (Tat Ma) 88 kata na Tai hpyen dap ni sa gap ai majaw dai Hpawmi Jan a Sin Da kaw nan gap hkra ai majaw, dai kaw nan si mat ai lam hpe dai buga masha ni nan tsun shateng sai.
Dai shani sha Bum Tawng, Hpawlam Jan Ah Si Htu hpe shi a Yi Yang hta Mam Mu nga ai shaloi, Baw kaw Gap hkra kau dat ai lai chye lu ai. Raitim n-si ai sha bai lu hprawng Lawt wa ai re hpe Shi nan bai wa tsun dan ai majaw chye lu a.


text:
Myitkyina Shatapru manau Wang gawk nu hta August (12) ya shani hkying (2:00) kaw na (6:00)Pm du hkra Wunpawng Ramam uhpung uhpawng ni pawng hpawm n htum Internationnal Youth Day lamang galaw sa wa na lam chye lu ai.
Internaltoinal Youth Day galaw ai a yaw shada lam gaw simsa lam hpe ra sharawng ai lam, ramma hte shimlum lam ni hpe hpyi shawn lu wan a matu re nga nna Ram Hkye hpung na ning baw Sara Lasha Paw Lu tsun ai .
Ndai lamang hta Special Talk hku nna dai ning na Internationnal Youth Day a ga baw rai nga ai Ramma simsa lam hte shimlum lam, Ramma hte sut masa lam ni rai nna Internationnal Youth Day a labau hpe mung tsun sang lang dan ai lamang, San htai lamang ni hpe mung galaw sa wa na re hpe na chye lu ai.
Internationnal Youth Day lamang hta media ni hku nna Ramma ni a shamu shamawt lam sumla madun hpawng hte sumla ni hpe dut shabra ai lam ni galaw sa wa na re shabyin shatai komiti ni kaw na chye lu ai.
Myitkyina Ginwang kata buga hpung na ramma ni, hpyen yen ramma ni, laga amyu baw sang ramma ni hte Waimaw ginwang kata na ramma ni hpe saw shaga da ai lam na chye lu ai. Manmaw ginwang kaw mung August (12) ya shani hta Internationnal Youth Day lamang galaw na re lam chye lu ai.
Shatapru Manau Wang kaw International Youth Day lamang galaw hkyen
Myitkyina Shatapru manau Wang gawk nu hta August (12) ya shani hkying (2:00) kaw na (6:00)Pm du hkra Wunpawng Ramam uhpung uhpawng ni pawng hpawm n htum Internationnal Youth Day lamang galaw sa wa na lam chye lu ai.


text:
March 13, 2013
WUNPAWNG MYUSHA HTE JAUHKYEN HPAJI
Waje Brang Tawng
Mungkan hta gajai gumhkawng ai hkyen hpaji ni law law nga ai. Hkyen hpaji ngu ai gaw sinat laknak garai n paw pru ai prat na gasat gala hpaji (sh:) tinang hkum hpe makawp maga ai hpaji rai nna, ya du hkra jai lang ngai mi rai nga ai. Ya prat hta gaw ginsup hpaji langai mi shatai nna ladat lai jai lang wa nga sai hpe mu nga ai. Ga shadawn Judo, Karate, Kungfu, Taekwondo, Karatedo, zawn re hkyen hpaji ni a lam hpe mungkan ting chye ma ai. Anhte mung na yu ga, mu ga nga ai. Dai ni na ten hta America mung e Karate hpaji sharin jawng 240 jan nga nga sai lam chye lu ai.
Dai hpaji ni hte madang n shai ai kyen hpaji ni hpe Jinghpaw Wunpawng amyu sha Jiwoi Jiwa ni kaja wa nan chye chyang jai lang lai wa sai lam ginru ginsa labau maumui ni hta anhte na yu na ga ai. Dai Jiwa ni a hkyen hpaji hpe gaw JAUKYEN nga ma ai.Jauhkyen hpaji paw pru wa ai labau hte Jauhkyen ngu ai hyum.Wunpawng myusha ni moi Hkrang Hku majoi e naw ningngai nga ai ten, BC 400 ning daram ten hta Wunpawng amyu sha ni kaw HKRANGHKU NING-AWN ngu ai share ninghkrin gaba langai mi paw pru wa ai da. Shi a lakhtak hta lamu ga jarit manghkang hte seng nna Miwa (Wawnghkye) ni hte majan gasat hkat na lam byin pru wa ai da. Shaloi e, Hkranghku Ning-awn wa woi awn nhtawm, mungdan mung jarit makawp maga na matu hpyen majan lam hpe jau jau kaw nna hpaji daw, sharin shaman, hkyen lajang nga ma aid a. Nhtu, ningri, ninggang, lapraw, ndan, kangseng, pala, kawa mayoi/ masen, la yang, hpun tawng, kawaq tawng amyu my ni hpe laknak shatai nna sharin ma ai da. Shing rai, pkyen majan hte seng ai lam ni hpe jau jau kaw nna hpaji daw hkyen lajang ai lamang (mahkyen) hpe JAUHKYEN ngu ai rai yat yat e ten ladaw shaning law law na wa jang JAUHKYE ngu ai ga si byin tai wa ai re. nga nna maumui hkai ai myitsu salang ni lachyum htai dan ma ai.
[ Kaga lachyum ni mung nga yang nga na re, rai tim, ya hkai dan ai lachyum, ni gaw grai namnak rawng, lachyum sung la nga ai majaw, madung da sawn la mai nga ai law. (laika ka ai wa)]
Labau sakes ni
B.C 300-400 ten hta Wunpawng my sha Jiwa ni jai lang lai wa ai nhtu, ningri, ninggang, Laknak nkau mi hte Jauhkyen hpaji hkringhtawng nkau ni gaw, ya dai ni du hkra n hten n mat ai sha naw nga nga mali ai. Tatut mu mayu yang, Myitkyina mare, Shatapru Manau Wang, Manau Htingnu kaw sad u sagawn hkaja la mai nga sai re. Jiwa ni a labau shang Jauhkyen Hpaji ni hpe ya ten hta tatut sharin la mai sai.Lai wa sai ten ni hta Jauhkyen Hpaji Jawng ni hpe hkrak di garai n hpaw ninghtan la lug a ai rai tim, Ya dai ni na ten hta, Wunpawng myu sha ni a htunghkying ni hpe shalat mazing la na ahkyak la nga mali ai hte maren, Wunpawng Htunghkying Hpung Ginjaw Ningbaw, Duwa Yup Zau Hkawng woi awn hpaji jaw let, ra ai ja gumpraw ni hpe mung garum madi shadaw ya rai nna, lit shatsam ai majaw, 17.6.2003 ya shani kaw nna Wunpawng Amyu Sha Jauhkyen Hpaji Shalat Mazing Matut Mahkai Rung hpe ten tup magam gun marai (3) hte hpaw ninghtan da lu sai re. Ndai Jauhkyen magam lit hpe tsapkawp lit la na matu Wunpawng Htunghking Hpung Ginjaw kaw nna Jauhkyen sara gaba Dayau Tang Gun hpe lit jaw shatsam da masai. Sara gaba Dayau Tang Gun gaw Jiwoi Jiwa ni a Jauhkyen Hpaji Hkringhtawng hpe kaja wa lu la da ai Jauhkyen sara gaba langai mi re ai lam chye lu ai.Jauhkyen Hpaji Sharin Shalat Jawng hpe 28.7.2003 ya shani kaw nna Shata Pru Manau Wang kaw hpaw ninghtan da sa re. Ya ten (2003, October) hta sharin sara marai 7 hte jawng la 55, jawng num 42 yawng (97) tup ten lamang hte maren, hkrak di nna Jauhkyuen, hpaji ni hpe sharin ya nga masai re.Sharin Sara Ninghkrin ni gaw1. Sara gaba Dayau Tang Gun (lithkam)2. Sarama Lahtaw Lu Awng (Ningtau lithkam)3. Sara Zinghang Brang Li (ningtau lithkam)4. Sara Lahuk Tang San (Sharin Sara)5. Sarama Hpauwung Doi Ling (sharin Sara)6. Sara Kareng Tu Joi (Sharin Sara)7. Sara Sinwa (Sharin Sara) Wunpawng Htunghking Hpung Ginjaw, Wunpawng Amyu sha Jauhkyen Hpaji Shalat Mazing Matut Mahkai Rung, Hpaji Shalat Komiti hta, Munghpawm Myanmar Mungdan Asuya, Hkyen Hpaji Ginjaw kaw nna jaw ai janmau ni hpe gup la ngut sai sara gaba ni nan shang lawm ai hte hpaji jaw sharin shalat ya nga ai lam hpe mung chye lu ai. Dai sara gaba nig aw
1. Sara gaba Dayau Tang Gun
2. Sara gaba Dawng Nyo
3. Sara gaba Hkin Mung Aye
4. Sara gaba Myint Htay
5. Sara gaba Awng Myit
6. Sara gaba Than Zaw
7. Sara gaba Mawng Mawng Swe ni rai nga ai.
Wunpawng Amyu Sha Jauhkyen Hpaji Shalat Mazing Jawng hta sharin ya nga ai hpaji ni gaw;
1. Lata gaman hkyen hpaji
2. Nri hte mahkawp hpaji
3. Laknak nhtu hte makawp hpaji
4. Shingna tawng, pe galu, kadun mahkawp hpaji
5. N-gang kayawng hte n-gang kaling hpaji ni hte
6. Ka hkrang hpaji amyu myu ni rai nga ai.
Ndai hpaji nig aw, mungkan ting lang nga ai, Judo, Karate, Kungfu, Bando, Banshe zawn re hkyen hpaji ni hte madang bung ai lam chye lu ai. Jauhkyen jawng hta shalat la lu sai sara nig aw, la sara 15, num sara 10, yawng sara ni (25) rai sai lam chye lu ai. Ndai sara nig aw jawng garai n masat da ai sawng daw kaw nna sara gaba Dayau Tang Gun woi sharin nna sharin shakyang awng la ngut sai ni rai ma ai hta n-ga, Myanmar mungdan Asuya Jauhkyen Jawng kaw nna tara shang sara madang galaw na matu lakmat jaw da hkrum sai sara ni mung rai nga ai. Jauhkyen jawng hpe Myitkyina mare Shatapru Manau Wang kaw laban langai yak aw nna kru ya du hkra, shana de hkying (04:00) kaw nna kying (05:45) du hkra, shata (3) tup sharin la mat ai hte, asak (5) ning kaw nna lahta de myit lawm ai ni hpe num/la masha amyu n ginghka ai sha sharin ya nga sai lam chye lu ai. Myitsu salang ni hku nna hpaji jaw mayu ai ni nga yang, sad u maram hpaji jaw la na matu mung ndau dat ma ai. Wunpawng Amyu Sha Jauhkyen Jawng hpe Myanmar Mungdan Asuya Hkyen Jawng kaw nna 16-3-2002 ya laika masat 209/ Na Tsa-3/ Ta Ta Ta hte tara shang masat shagrin day a sai lam hpe mung chye lu ai.Wunpawng sha ni Jauhkyen hpaji hta kung kyang wa lu u ga.
(2007 hkan ka da ai laika ngau re. Know about Kachin blog na bai mara dat ai re)
1 comment:


text:
2009 Ning Lahkawng lang na NZKC a hkrum zup hpawng hpe 5.6.2009 lanban ya sha ni Auckland mare hta atsawm sha galaw la lu sai . Ndai lamamng hta Malaysia kawn dushang wa ai masha nnan ni hpe hkap tau la ai hte hpawn NZKC a amumadu nnan hpe mung lata san la lu sai .Amumadu slg. Lanan Hkun Aung a shara hta amumadu nnan hku na shadang Marip Seng Li hpe lata san da sai.
NZKC gaw NZ Mungdan hta sha nu nga ai J.W sha ni shada myit hkrum makyit mahkai pawn ba hkat lu na matu hte amyu htung hkring laili laika ni hpe makawp maga na matu yawsha da let hpaw nhtan da ai rai nga ai. Ya ten hta NZ kaw shanu nga ai J.W shani gaw Wellington hte Auckland Mare gaba ni hta shanu nga ga ai Law malawng gaw jawng lung ai ni hkrai rai nga ai.


text:
时间:2017-12-22 10:29:27 来源:德宏团结报
Ka ai Maran Shong
Gale ai Nhkum Bok
Nye buga go bum lang gata e re
Bum lang gata e hkanu n nga ai
Hkanu n nga ai bum ga hta
Wan hkut go hkanu rai sai
Shi galoi mung nye hkun hkro ai marit hpe
Madit ya Nye hkanu zon re
Marit shingran hpe mung jasu dat
Wan hkut mong wa ai shara hta
Wan hkut mong ai wan dap hta
Namlap sha shadu
Hkainu sha ju sha tim
Hta sha dat shagu
Ngai hpe jo ya ai go
Tsam marai hkrai re
Hkrung nga yang
Tsan tsan de lu sa ai
Raitim Nta wan hkut hta n lu hkom tot ai
Nta wan hkut a matu myi prui pru ai go
Alak mi re nye sak sumri hta
Hkam sha rai nga ai
Ngai mungdan hpe hpa rai tut e tsora ai go
Nye a sak prat hta Gade yak hkak tim
Nta wan hkut nye shingdu e among nga ai majo rai
Htunghking ningli makop gaja ai Nhkre buga (Dem ai Alat Gun Ong)


text:
时间:2018-09-04 16:49:58 来源:德宏团结报
(Shata 8 pro 8 ya na do)
Pati hpung ting na myit rum pati masha ni grau nna, pati ruyak jamjau jamhko hte wo la lu ai lammo ndai, gamung ginru ndai, htung ndai, kunghpan maka ndai hpe masin chye machyi, tut nong e hkan sa, matut ndi rai sharot zinghka hkrat wa, Miwa mung alak nsam rong ai hpong shingra masa hkikhkam donghkon sharot hpai nna, hkrunlam hpe kam, tara gamung hpe kam, htung hpe kam, kunghpan maka hpe kam hkrat wa nna, pati a tara maka, lam yan majing zai nyan ladat majing hkan shatup hkrat wa nhtom, prat dep go maden lam htu sit, jiwoi mungdan ginhkom gahkyin la, mungkan rap-ra lam makop maga ai hte jom sharot zinghka mu htu shatsong dat na ndai labau lit gaba masum shabyin dat,“Latsa ning lahkong”bandung galo shatup, Miwa gumsan mungdan amyu hkikhkam sharot zinghka shawum shaja myit mang shabyin hkrat wa na matu shakut shaja hkrat wa ra sai.


text:
NCA simsa lam ga sadi sen n htu ai Miwa ga jarit mayan amyusha rawt malan hpung 7 a March 26-28 Pang Hkam zuphpawng e ‘Wa’ UWSA gaw amyusha rawt malan hpung a ningbaw tai mayu ai lam tsun shapraw dat sai re.
Dai lam hte seng nna Wunpawng Mungdan Shawnglawt Hpung KIO Tingnyang up malai Du Kaba N Ban La gaw March 31 ya shani KIA masat 3 hte 4 dapba daju Mai Ja Yang e galaw ai dap shawa mungshawa sanglang hpawng hta tsun wa sai re.
Pang Hkam zuphpawng hta UWSA kaw nna amyusha rawt malan hpung ni hpe woi awn mayu ai lam tang shawn wa ai hta gara hku woi awn na masing hpe bai san ai shaloi, hkrak n chye tsun ai lam chye lu ai.
Ya na zawn amyusha rawt malan hpung ni hpe woi awn mayu ai lam hpyi shawn wa ai gaw UWSA a labau hta laklai ai hte shawng ningnan lang rai nga ai.
Dai zawn byin ai gaw, daphpawm hpe shaning galu woi ningbaw nga ai KIO, ginjaw a ‘mungmasa hpunda’ hkrat ai kumla re lam, daphpawm hte seng nna hka ja yu maram ai ni tsun nga ma ai re.
Lama na UWSA hpe daphpawm a ningbaw shara hkap la dat yang gaw, shi a shingdu e Miwa nga ai majaw shi woi dun na hpyen masa mungmasa gaw ‘kummyunit lam masa’ hku sha rai na re lam, yu maram lu ai re.
Lai wa sai 1989 ning Myen Mung Kummyunit Pati (CPB) ga ayai mat nna, UWSA hpaw ninghtan ai shaloi si na hkrung na ra kadawn nga ai ja gumhpraw hpe KIO garum yu sai re.
Myen mung amyusha rawt malan hpung daphpawm a labau hpe yu yang, NDF hpe Kayin KNU hte Jinghpaw KIO woi awn nna 1975 ning hta hpaw wa sai. 1994 ning hta, dai NDF kata KIO woi awn ai Myen asuya hte simsa lam la ai hpung hte KNU woi awn ai simsa lam n la ai hpung ngu, ga garan nna daphpawm hten mat sai re.
Ya kalang bai UNFC amyusha hpyen masa mung masa daphpawm hpe KIO woi awn nna 2011 hta hpaw dat sai. Raitim NCA simsa lam sen htu ai hpung hte n htu ai hpung nga nna bai ga garan mat ai gaw ya ten du hkra re.
UNFC daphpawm kata, Lahta Sam mung e daju ai Balawng TNLA hte Kokang MNDAA ni gaw KIO woi ningbaw ai hpe n kam ai n hkap la ai lam ni madun nga ai hpe sagawn chye lu ai re.


text:
Kani Nanghpam Pat Jasan magam bungli hpe Kaga hpu-nau ni hta Anhte Wunpawng ni gaw madi shadaw ai lam, chye na ai lam naw
Shiga Kadun
Myitkyina Muklum Hta Sengke Lagu Lagut Manghkang Jahkring Hkring Byin HKrum Nga
Myitkyina Muklum Yan Gyi Awng Hpungkyi jawng shawng kaw October (17) ya shani hta sengke lagu manghkang bai byin ai lam na chye lu
Myen hpyen ni rim da ai Salang yan hpe (3) lang ngu na rung shapraw
Myen Hpyen Dap Dap Nu (33) ki kawn tara shawk shawn da ai majaw tara rung dung nga ai Salang Hpauyam La Sam hte
Sadung Kampaiti Lam Lapran Kaw Ga Sharut Gyi Nna Hkrunlam Pat
Sadung Lam Lapran na Shilaw hka mahkrai makau mayan hta October 14 ya shana daw hta Bum n tsa na sharut ga gyi ru
Myen hpyen hpung ni Nawng Pa mare masha marai (5) hpe rim woi mat
Kuthkai ginwang, Na Chyan, Nawng Pa mare de shamu shamawt lung wa ai Myen Hpyen Dap Dap Nu (99) kata hpyen hpung ni October
KIA Masat (4) Dap Ba hte Masat (8) Dap Ba ginra hta gasat gala majan byin
KIA Masat (8) Dap Ba, Masat (5) Dap Dung ginra, Sinbo Ninhtawn Hkawng Me mare maga de October (11) ya shani dap mying nchye
Sadung Ginwang Lungbyen Mare Ka-Ni Dawn Dabang Kaw Karai Mung Ga Sharin Hpawng Galaw Nga
Sadung Ginwang Kani nanghpam pat jasan Komiti kaw nna lit la woi awn let lungbyen mare kaw hpaw tawn da ai ka-ni nanghpam dawn
Di Maw Myo Kaw Hkam Bawm Kapaw Ai Majaw Mung Mare Masha Ni Grai Hkrit Tsang Nga Ma
Sam Mung Dingdugn daw Ti Baw kaw October (9) ya shani Hkying (3:00) Pm Daram hta bawm kabaw wa ai majaw Na Mun
KBC Kawa La Hpu-awn ni a hkrumzup sharin hpawng ngut kre
Jinghpaw Wunpawng Hkalup Hpung Ginjaw, La Magam Dap kaw nna woi awn galaw ai 7th lang na KBC La Ningbaw Ningla Sharin Hpawng hpe
Kawa Hka mare Lupwa Kawng dingsa kaw Myen Asuya Balik Dap gaw gap na matu hkyen lajang ai hpe Mung shawa ni nra sharawng
Myitkyina Ginwang, Kawa Hka mare Lupwa Kawng dingsa kaw Myen Asuya kawn Asuya madu ai lamu ga re ngu nna Balik Dap gaw gap


text:
MACHYE MACHYANG NI, NINGMU NI, MAHKRUM MADUP NI HPE NAW RAW HKRUT KAU YU GA
* Shinggyim masha ngu ai, shangai wa ai kaw na tinang a makau grupyin, mu la , na la, chye la ai machye machyang ni hte sak hkrung lam hpe, masa lam hpe gaw de ma ai. Dai majaw Sak hkrung lam hte mungkan ga hpe mu la, na la , sharin hkaja la, mahkrum madup ni hte bu hpun sumli da ai ngu mai tsun nga ai.
Dai majaw kalang lang dai buhpun sumli da ai ni gaw hkrut kashin kau ai lam ni nnga ai majaw manam shagram, nsan nseng rai byin chye nga ai. Ningmu ngu ai hta tinang a bawnu, masin salum ni hpe raw hkraw kashin kau na she mu ra sawn ra na lam ni law law nga ai law.
Tinang a mahkrum madup ni machye machyang ni hte bu hpun sumli da ai majaw kalang lang tinang a sak hkrung lam ajet, tengman ai mungkan hpe pi ti nang nlu mu nlu chye rai magap da ai zawn rai nga ai. Dai hte maren mungkan ting hte mu mada ai lam ni hpe mung dai tinang a chye da ai lam ni hte magap da ai majaw teng man ai lam hpe nmu hku byin taw chye nga ai re.
Ti nang a sakhkrung lam hte tinang a grup yin hpe teng man ai hku jaw hkrak ai hku mu mada mayu yang gaw dai buhpun sumli ni hpe raw hkrut kau nna she bai mada yu yang gaw grau mai kaja ai lam rai na re.
Dai majaw tinang a sakhkrung lam, tinang a grupyin, prat hkrun lam ni hta bu hpun da ai buhpun sumli ni gaw shagrwi grai kap mat sai, nhpraw san mat sai majaw asan sha nlu mu mada mat ai rai nga ai.
dai majaw lam shagu hpe hpraw san ai hku lu mu mada, lu yu na matu gaw buhpun sumli hpe raw hkrut kau ga, Grup yin mahkra hte mung kan ga hpe asan sha naw mu mada dat yu ga ngu saw shaga dat ai law....
Labels: Ga MaSat


text:
Myanmar Mungdan ting na Chyum Mungga Sasana Dat Kasa ni a ladu hkrum ,hkrum zup hpawng hte myit sharawt sharin hpawng hpaw hpang lamang hpe dai ni October shata 15 ,2018 ya shana maga Myitkyina, San Luka Hkawlik Jawng Wang kaw galaw lai wa ai.
N-dai hpawng lamang hta shang lawm na matu Octobe 15 ya shana maga du sa wa ai Myanmar Mungdan ting hte seng ai Chyum Mungga Sasana Magam Dap Ninghpum,Saradaw Kaba Basilio Athai hte du sa ai dat kasa ni hpe Buga Hpung masha ni hku nna , Lam ding yang tsap let Wunpawng dum sumpyi ni hte kabu gara hkap tau hkalum la ma ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Myitkyina, Edin San Luka Chyum Jawng A Labau Kadun (August 12, 2018)
Hkungga ai Nu Wa hpu nau ni hpe, Myitkyina Edin San Luka Chyum Jawng a Labau hte seng nna, Myitkyina, Edin kaw shanu nga ai, Sara kaba Paul Lahpai Zau Htang ka lajang shagun dat ai hpe shamyet shanat let, yawng a matu machye machyang rai u ga, matut gam garan ya dat lu nngai.
Lai wa sai shaning law law hta, buga nawku hpung labau hta Tarahkaw Sara ni hte Jau, Mama ni n daw n hka magam gun hkrat wa sai rai nga ai. Maigan Sasana prat hta Jau ni a n’gup manaw tai ya nna, hpung masha ni hpe magup sumhpa tsun htai sharin shaga ma ai. Jau ni hpe buga masha ni a myit masa, htunghking lai len ni tsun dan ya ma ai. Gara kaw kadai wa hte matut mahkai ra ai, kadai hpe hpung Salang san da mai ai, gara kaw Nawku Htingnu gap, Hpaji jawng gap yang htap htuk ai zawn re ai lam ni hpe hpaji jaw ma ai. Jau ni hte hpung masha myit su salang ni shada da grau hku hkau chye na hkat na matu, lam hpaw ya ai rai nga ai. N’dai myit hkrum ai hte shada kam shamyet, jawm galaw ai myit mang lailen a marang e, Jau Sara ni gun hpai ai amu daini du hkra grin nga sai rai nga ai.
Ya daini Tarahkaw Sara/num ni, shani shana hpung masha, mung shawa a lapran e nga nna, tinang a dinghku bungli hpe Hkristu a Sape ni hku gun hpai sa ai kasi hte yawng hpe woi awn n’gun jaw nga ma ai re. Kabu ai shara hta raitim, yawn hkyen ai lam ni hta raitim, nawku akyu hpyi woi let, Karai Kasang wa a shalan shabran n’gun jaw ai chyeju ni garan jaw ma ai rai nga ai. Akyu hpyi ga hte makam masham lam sharin ya let Laban n’htoi ni hta nawku woi nna, Karai a mungga ni hpe hkaw tsun ai hte wenyi n’shat jaw ya nga ai. N’dai magam ni hpe shagrit shanem, myit galu ai hte Jau ni hte rau myit mang hkrum let jawm gun hpai na matu yawng a myit hkrum sai hte rau chyum jawng hpe hpaw ninghtan da na matu lajang hpang wa sai rai nga ai. Jinghpaw wunpawng Catholic Nawku hpung masha ni yawng a matu ahkyak ai Tarahkaw Sara ni hpe shangai chyinghkai ya ai Chyum Jawng hpe shawng nnan, lai wa sai 1947 ning kaw nna, 1948 ning du hkra Manmaw Sasana Nahlaing kaw, Wa Jau Way hte Wa Jau McGovern woi awn hpaw hpang la lu sai. Dai hpang Tanghpre Mare, Sumsing Lamu a Hkaw Hkam Jan Nawku Jawng wang, Jawng kawng ngu ai shara hta 1957 ning kawn nna, 1977 ning du hkra hpaw lai wa sai rai nga ai. Lam amyu myu a majaw, Tanghpre kaw nna, 1978 ning April shata hta Myitkyina de htawt sit la sai. Dai Chyum Jawng nnan hpe Myitkyina mare a Dingdung sinna maga, wanleng lam makau Edin mare hta Eka (16) dam ai shara hta htawt sit la lu sai rai nga ai.
Shawng nnan, Chyum Jawng nta hpe hpun, kawa, hkindu ni hte Nawku Htingnu langai, La kasha ma ni nga na shara langai, shat gawk hte arung arai tawn na shara langai, Numsha ma ni nga na shara langai, Mama ni hkringsa na shara langai, mawdaw tawn shara langai mi hpe Myitkyina makau grup yin hkan na, hpu nau hpung masha ni yawng a shawa n’gun hte gaw gap la lu nna, Chyum Jawng hpe hpaw hpang lu sai lam labau hta mu lu nga ai. Ra ahkyak dik rai nga ai Hka hpe Wa Jau Sullivan hkum nan hka htung htu shara tam ya nna, grup yin na ramma n’gun hte hka htung hpe mung htu la lu sai rai nga ai. Dai hka htung hpe wut, bilat ga hte gaw shachyaw la lu sai. Chyum Jawng hpe nnan gaw gap ai ten kaw nna, Wa Jau Sullivan hte Tatkone na Slg. Kareng Johnny yan woi awn galaw lai wa sai lam mung tsun da nga ai.
Dai hpang 1978 ning July shata (9) ya jahpawt Wa Saradaw Kaba Paul Zinghtung Grawng, Wa Jau J.O. Sellvian, Wa Jau Gregory Lazum Naw Din ni misa hkungga jawm nawng ya ai hte Chyum Jawng ningnan hpe shaman hpaw hpang la lu sai. Dai Chyum Jawng de, jinghpaw mungdaw ting na, buga ginra shara shagu hkan na mai byin ai ni hpe tinang a buga hta bai woi awn lu u ga matu, saw shaga dat sai. Dai a’ten hta wunpawng mungdan shara shagu ngu na ram, hkawm sa hkawm wa yak hkak ai ten ni naw rai nga ai. Dai majaw, Chyum Jawng de kade sa mayu ai raitim, lam amyu myu a majaw n’lu sa, n’lu lung ai lam ni mung nga ai. Dai zawn yak hkak ai lapran hta, Sasana Jau ni shakut ya ai marang e, 1978 ning July shata (10) ya shani kaw nna, Chyum Jawng hte seng ai machye machyang hpaji ni hpe sharin hpang wa sai rai nga ai. Dai ten hta jawng up Jau gaw, Wa Jau Gregory Lazum Naw Din rai nna, Jau hpe garum ai ni gaw, Sara kaba Tsumhpawng Ja Li, Mama Benadine Malang Doi, Mama Judit hte Slg. Kareng Johnny ni rai nga ai.
Dai shaning Chyum Jawng lung ai jawng ma yawng rai yang La sha ma ni marai (23) hte Num sha ma ni marai (2) rai nga ai. Dai zawn rai n’nan hpang wa ai ya daini gaw, nang ngai anhte yawng mu mada lu ai, tsawmhtap hkik hkam ai, htuk manu ai, wenyi n’gun jaw ya ai, makam masham nli tum jaw ya ai, machye machyang lam hkum hkra jaw ya ai, Chyum Jawng hpe mu lu nga saga ai re. Moi na Hpun, kawa, hkindu ni gaw shingran sha rai mat sai. Ya daini, wut dek n’ta hte hkrak, Karai Kasang a chyeju hka hpawk lwi ai, wenyi asak jaw ai, simsa ai, Edin San Luka Chyum Jawng rai nga sai re.
Shaning ladaw ni kade mi galai shai mat wa tim, anhte a jinghpaw mungdaw Catholic nawku hpung a labau hta ngang grin nga na Chyum Jawng rai nga ai. Edin San Luka Chyum Jawng a chyeju majaw, Ya daini, buga shara shagu hkan, nawku hpung a kanu kawa, kahpu kana tai ya nga ai, Tarahkaw Sara/num law law hpe rai nga sai. Wenyi lam hta n’hpang hkrat hkra, lam woi ning shawng tai ya nga ai, San Luka Chyum Jawng hpe n’mai malap nga ai. Lai wa sai 1978 ning hta hpaw la lu sai chyumjawng, daini du hkra rai jang shaning (38) ning rai wa nga sai re. Shaning ten ni na sai hte maren, ya daini anhte a wunpawng buga shara shagu hkan Tarahkaw Sara/num ni law wa lu la saga ai mung, San Luka Chyum Jawng hte Sharin Sara, Wa Jau ni, Mama ni hte Sara Kaba ni yawng a chyeju majaw nan rai nga sai re. Ndai zawn wenyi n’gun, makam masham n’li tum hpe gat hkai ya nga ai, E.din Chyum Jawng hpe n malap kau ga. Hpa majaw nga yang, anhte yawng a mtu wenyi hpa-awn shalat ya ai Chyum Jawng nan re ai majaw rai nga ai. Sumtsaw sumtsan, hkawm sa hkawmwa yak hkak ai buga shara ginra ni de, Sasana Jau ni, Mama ni sa du gawan mayu ai raitim, lam amyu myu a majaw n’du, n’lu gawan ai lam ni nga nga ai. Ga shadawn, lai wa sai ten ni hta, anhte a htingbu Miwa mungdan kata kaw nga ai nawku hpung masha ni hpe kade gawan mayu ai ratim, n’lu gawan ai. Hpa majaw nga yang, htingbu miwa mungdan ni gaw communist mungdan re ai sha n’ga, makam masham hpe a’tsawm sha n’lu hkap la shi ai majaw, sasana Jau, Mama ni sa du gawan na matu yak ai lam nga lai wa sai rai nga ai. Dai ten ni hta, ya na zawn Tarahkaw Sara/num ni gaw, Jau ni a malai nawku hpung masha ni hpe wenyi kanu kawa tai ya lu ai rai nga ai.
Tsawra ai Nuwa hpunau ni, anhte a wunpawng buga de sa du gawan let makam masham n’li tum jaw ya sai Columban Jau, Mama ni hpe chyeju dum na n’mai malap nga ai re. Dai nli tum ni hpe matut nna, tu kaba bawng tsawm wa hkra shakut sa wa ga ngu, matut nna, gam garan ya dat lu nngai.
Ya na zawn shawang tsawra myit kaba hte gam garan ya sai, Sara Kaba Paul Lahpai Zau Htang hpe na chying wa chyeju dum dat lu n ngai law.
@@@ Bai nna, anhte yawng a matu, kabu hpa shiga langai mi gaw, lai wa sai 2016 ning, March (30) ya shani hta e, “San Luka Chyum Jawng” kaw nna, “San Luka College” ning gam de, Myitkyina Sasana Saguremwa, Wa Saradaw Francis Daw Tang hkum nan, shaman hpaw hpang dat sai rai nga ai. Dai nhtoi shani mung, anhte a jinghpaw mungdaw Catholic nawku hpung a labau a matu, malap nmai, tut e adum ra ai, Karai Wa a Lai lai ai shaman chyeju lu la ai nhtoi nan rai nga sai re.
Ka Lajang ai – Mama Rose Angeline Maran Nang Doi
Myitkyina, RVC Ginjaw Rung


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra Ai Wa Sarabyin John Paul II a Labau Lam Daw 2. 04 Sep 2018.
Hkungga tsawra ai shiga madat Nu Wa hpu nau ni, nau nna shi ai ten hta sha san pra ai masha ngu tang da sai Wa Sarabyin John Paul II a lam hte seng nna, makam masham machye machyang rai u ga, matut gam garan ya mayu n ngai.
Nu wa hpu nau ni, Wa sarabyin Yawhan Pawlu lahkawng gaw, sak hkrung hkawm sa nga ai ten, shinggyim ahkaw ahkang hpe teng man ai tara lam hku nna, hkawm sa ai hpe grai nan ra sharawng ai wa mung rai nga ai. Dai majaw, shi a prat hkrun lam hta, masha lu gring ai ahkaw ahkang lam hte seng nna, mungkan masha ni hkam sha nga ma ai lam ni hpe madi shadaw, tsun garum ya sai rai nga ai. Ga baw law law hte seng nna, tsun shaga na ahkaw ahkang nil u nga ai hte maren, hkaw tsun lai wa sai. Bai, mungkan up hkang masa galai shai ra ai lam ni hkaw tsun na lam hta mung, Madu karai kasang jaw ya ai ngu ai, arawng aya lu ai wa langai mi hku nna, gwi ai myit masin hte, hkaw tsun lai wa ai magrau grang ai Hkristu a hpyen ma langai mi hku nna sak hkrung hkawm sa wa sai rai nga ai. Shi a daidaw buga rai nga ai, Communit ni up hkang nga ai Poland mungdan hpe communit masa jahkrat kau ya lu ai lam hta arawng sadang lu ai wa mung rai nga ai.
Ya na zawn tsun shaga na ahkaw ahkang lu ai raitim, masha n kau n chye na ai, myit masa n tsawm ai ni a majaw, tsun shaga ai lam shagu hta, dingbai dingna byin shangun ai lam ni mung hkrum lai wa sai lam labau hta ka matsing da ai hpe chye lu ai. Kalang lang Wa Sarabyin hte myit hkrum lam n nga ai ni a ntsa e laja lana mung byin chye ai, ahkyak ahkya re ai mabyin lam ni hte seng nna bawng ban yak ai ten ni mung nga nga ai. Ga shadawn, kun dinghku de nna nga ai ni yawng, kashu kasha shayawm la na ngu ai, n htap htuk ai, makam masham hte nhtan shai ai lam ni hpe ninghkap ai ten ni hta, ndai tara hpe nra sharawng ai ni gaw,Wa Sarabyin hpe mara shagun, nju ndawng ai lam ni byin pru wa ma ai. Ya na zawn ninghkap ai ni nga ai raitim, Wa sarabyin gaw, n dai lam ni hte seng nna, teng man ai Catholic Nawku hpung a makam masham langai hku nna, ja ja rai tsap nga ya sai rai nga ai. Dai majaw, ya daini du hkra Nawku hpung kawn nna, kashu kasha shayawm la ai, ngu ai tara n nga ga ai Nu wa ni. Kashu kasha ngu ai gaw, Karai Kasang jaw ai chyeju sut gan re nga nna, Wa sarabyin shi hkum nan hpaw tsun lai wa sai rai nga ai. Teng man ai lam hta, gwi ai myit masin gaw, nhpaw nya rai nga ai. shi a sasana magam lam shagu hta, Chyoi Pra hkum hpe manang shatai let, Madu Yesu hte rau sha sak hkrung hkawm sa ai lam labau hta matsing da nga ai re. Mungdan shagu ngu na ram hta hkawm sa let, sagu hpung masha ni hpe gawan gatsan ai, wenyi n gun jaw let, tsawra myit hpe garan ya nga ai wa mung rai nga ai. Rau ai ten shagu hta, Chyoi Pra hkum sin kyu hpyi ai, Nu Maria kaw kamhpa manoi ai, shi hte nyi htep ai ni yawng hpe hkrum shaga n gun jaw ai magam ni hpe galaw shakut mat wa sai rai nga ai. Ndai zawn Madu a magam hta shakut gumhpai nga ding yang, aten shaning ni na wa magang nga sai hte rau, hkam ja lam gaw tsawm ra yawm mat wa sai rai nga ai. Hkamja lam a majaw, n jin n ngut ai raitim, masha hpawng a man e, angwi sha lagaw lahkam lahkam htawt nna, yawng hpe sa du jahkrum lu hkra shakut lai wa sai re. Hpang jahtum Shi hkrai sha nlu tsap, n lu hkawm, gari gawa rai wa ai ten du hkra, Madu a magam hta shakut gun hpai mat wa sai rai nga ai. Daizawn shakut nga ding yang, Madu a shaning, 2001 ning hta, Wa sarabyin hpe gawn lajang nga ai sarawun kaba langai mi tsun ai hta, Wa Sarabyin gaw, Parkinson’s disease ngu ai, bawnu ashuk ashak, nru nra, ashun ashan byin mat ai majaw, gari gawa byin ai re lam tsun dan sai. Raitim, Vatican kaw nna, tara shang ai hku, shi a hkamja lam hte seng nna, tsun shabra ai lam, kalang mi pyi n nga ai.
Hkamja lam hta yawm wa ai majaw, sasana gawan ai lam hta n mai byin mat ai raitim, yup ra ntsa kaw nga let, mungkan ting na shi a sagu hpung masha ni yawng hpe Rosary hti kyu hpyi ya nga ding yang rai nga ai. Daizawn shakut nga ding yang, Madu a shaning 2005 ning April shata praw 2 ya shani, Vatican kaw Madu hta yup pyaw mat wa sai. Wa Sarabyin Yawhan Pawlu II gaw, shi a sak prat (84) ning du hkra Madu a magam hta shakut mat wa sai rai nga ai. Wa sarabyin n nga mat sai lam na lu ai mungkan mungdan shagu na Saguhpung masha ni yawng, yawn myi prwi hte myit dum nga ma ai lam labau hta mu mada lu nga mali ai re. Wa sarabyin n nga mat sai lam na lu nna, Shi a makoi mayang lamang hpe lawm lu hkra shakut ai mungkan mungdan shara shagu hkan na Saguhpung masha ni gaw, San Peter Pa kaba shawng kaw, shara la, tsawra hkungga ai nawku hpung a ningbaw ningla Wa sarabyin Yawhan Pawlu II hpe, shakram dat mayu ai majaw, kyu hpyi ya let, lup na shani du hkra, nga nga ma ai. Hpang jahtum hku nna, Wa sarabyin hpe sa shakram ai ni yawng rai jang, wan 3 jan daram sa du ai lam labau shang ka matsing da ai hpe mu lu nga ga ai.
Nu wa hpu nau ni, Wa sarabyin Yawhan Pawlu II n nga mat ai hpang 2013 ning July shata praw 5 ya shani Roma mungdan Vatican kaw nna, San Pra ai masha shatai na re ai shiga hpe shana shabra ya sai rai nga ai. San Pra ai masha shatai ya na nhtoi hpe gaw, dai shani kaw nna, shata (16) hta galaw saw a na re lam hpe shana shabra dat sai. Ya na zawn San Pra ai masha shatai ai ngu ai hta, n tsa lam hpe yu nna shabyin shatai ai nrai nga ai. Nawku hpung kawn nna, masat da ai, San Pra ai masha byin tai lu ai lamik kumla ni hpe dan dawng ai hku nna, mu mada, hkam sha lu ai hpe sak se hte hkrak, mu lu chye lu ai hpe madi madun lu jang she, San Pra ai masha shatai ai rai nga ai. Dai majaw, Wa sarabyin Yawhan Pawlu II hpe hpa baw na majaw San Pra ai masha shatai ai rai kun? myit lawm hpa, makam masham labau lam hpe du na lamang hta bai gam garan ya na n’ngai law.
Ka lajang ai; Mama Rose Angeline Maran Nang Doi
RVC, Ginjaw Rung, Aung Nan
Myitkyina.


text:
Myen Hpyen Dap kawn Hkauna sa ai Namati mare masha lahkawng hpe KIA hte matut mahkai ai masha re ngu nna May (11) ya shani rim woi mat ai rai nna ya aten du hkra dat ya ai lam nnga shi ai hpe na chye lu ai.
Salang Nhkum Brang Li hte Salang Hkang La yan gaw hkauna sa ai kaw phone shang wa nna shaga nga ai hpe Myen Hpyen Dap kawn KIA hte matut mahkai ai re ngu nna rim woi mat ai re, shan yan hpe gaw hkauna pa kaw na manang wa set ai re lam buga masha langai tsun shana wa ai.
Lai wa sai May praw hta mung hkauna sa ai mare masha marai (10) hpe Myen Hpyen Dap ni rim jahkring da nna shana jan du yang she Namati mare de bai wa shangun ai lam nga lai wa sai re.
Namati mare na mung shawa htinggaw (200) jan ram gaw Asuya kawn hkauna galaw sha na matu tara shang ahkang lu da nna Dum Lam hte Nam Hkam pa kaw Masat (201/202) ngu masat da ya ai shara kaw galaw lu galaw sha nga ai raitim May shata praw kaw nna Myen Hpyen Dap ni sinat kaba gap bang ai majaw Nga gawt sa mung nmai, hkauna galaw mung nmai mat ai lam buga masha ni shana wa ai.
Myen Hpyen Dap ni hkauna pa hkan lakna kaba gap bang, hkauna de sa ai masha ni hpe ntsen nhten ai masha zawn wa sin yu ai majaw hkrit tsang ai hte Hkauna kaw mam loi li nga ai hpe wa sin la na matu mung nmai mat, gin htawng mam ni wa dan la na mung nmai, Yinam shang sai majaw hkauna galaw sha ten gaw du wa rai nna galaw lu galaw sha yak hkak nga ai lam buga masha ni tsun ai.
Myen Hpyen dap kawn ya na zawn Namati mare masha lahkawng hpe mara kata rim woi mat ai lam hte Hkauna pa hkan laknak kaba ni hkrup mara gap bang ya ai majaw mare masha ni galaw lu galaw sha yak hkak nga ai lam hte seng nna Namati buga masha ni kawn seng ang ai Myen asuya hpang de laika bang na matu hkyen lajang nga ai lam hpe na chye lu ai.


text:
时间:2018-01-02 16:30:37 来源:德宏团结报
(Shata 12 nhtoi 22 ya na do)
3. Wamat mat sai wa ganu hpe gon lajang du ra ai, wamat mat sai wa ganu ni hpe atsom gon lajang yang she, wa ganu ni hkamja nna wa gasha ni mung grau tsom ai. Wamat mat sai wa ganu hpe go lawu na lam 3 hku gon lajang na: Ahpung ahpung di yo rem ai rai jang, wa-long gok mi hta wa ganu 3~5 rong jang ram sai, hpang hkan go wa-long gok mi ko wa ganu 2~3 daram rong jang ram sai, wa gasha lau woi na rai jang go gok mi ko langai ngai rong jang ram sai. Gahtet gatsi shadang sharam ton ya ra ai, wamat mat sai wa ganu ni go gahtet sa-up ai hpe n lu hkam ai, wa-long na gahtet gatsi shadang laman 32 a lahta de rai mat jang wa gasha grau si loi nga ai, dai majo gahtet gatsi shadang atsom sharam ton ya ra ai. Sanseng lam galo du ra ai. Wa-long na wa-hkyi re ni dagot shapro kau nna agre gashin kau kau rai ra ai, dai hta lai nna wa ganu ni hpe gachyi mung n mai adup abyen ai.
Wa gasha woi sai wa ganu hpe atsom yo lajang na. Nnan sha no woi shapro dat ai wa gasha go kungkyin 1 mi daram sha rai nna, ana htang n-gun grai kya ai. Ndai daram sha no re wa gasha ni hpe go lawu na lam 4 galo gaja ra ai: 1. Nnan sha no woi shapro dat ai ko nna 7 ya laman hta go wa gasha ni grai si loi ai, ndai daram sha re wa gasha ni hpe go ganu ko chyu lawan chyu shangun ra ai, nau n kung ai wa gasha ni hpe mung chyu atsom mu chyu na hku galo garum ra ai. Wa gasha ni gashung na matu, wa-long lum lum di galo ton ya nna wanpu mung htong shachyi ton ya ra ai, wa ganu e wa gasha ni hpe gamyet hkra na mung grai sadi lom ra ai. 2. Wa gasha ni wa-shat chye sha na hku sharin shaman ya ra ai. Ndai daram sha re wa gasha ni go akyu namshum lo lu sha bang jang she gaba lawan ai majo, wa-shat lawan n chye sha ai wa gasha ni hpe rim la nna wa-shat bot ya ra ai. Wa gasha ni lawan gaba wa na matu, tsi jahkai ni mung no htu ya ra ai, shong nnan e go hpri jahkai shong htu ya na. 3 Wa-shat atsom yo nna chyu jahka kau ya na. 20 ya daram re wa gasha ni hpe go akyu namshum su nna rin mani loi ai wa-shat mai yo sai. 4. Wa gasha ni hpe atsom rem makop ra ai. Wa gasha ni chyu jahka ai ten hta mung grai sadi ra ai, wa gasha ni 28~35 ya daram gaba nna namnak kungkyin 6~8 daram rong jang chyu mai jahka kau ya sai. Chyu jahka ai wa gasha ni hpe yo rem gaja na matu, chyu jahka ai shaloi wa ganu hpe wa-long gaga de grau rong kau ra sai. Wa gasha ni hpe go mi na wa-long ko 15 ya daram no rong ton na, wa gasha ni wa-shat atsom bai sha wa jang she wa-long gaba de mai htot rong kau ai. Ndai aten hta go chyu garai n jahka yang yo ai bo wa-shat no yo nga nna, chyu jahka ai 5~7 ya daram rai jang, chyu jahka ai wa gasha hpe yo ao bo wa-shat gachyi gajo mai bang yo sai. 15 ya daram rai jang wa gasha ni hpe yo ai bo wa-shat mai galai yo sai. 50 ya daram re wa gasha hpe yo ai wa-shat ko go 1% ~ 2% re ai linmungson(柠檬酸) tsi jahkai jat bang ya yang wa gasha ni grai gaba lawan ai. Wa gasha ni chyu jahka ai 15 ya laman hta go jahpot manap hkying 4~5 daram hta wa-shat loi shau di galang mi yo nna, shana hkying 10 daram hta galang mi bai yo na, hka mung nong e bang ton ya ra ai.
(Ya na lang bai matut hti ga)
(Gale ai: Zinghtung Ma Sam)


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Simsa Lam / Htung Hkring
Vatican kaw na Tara Rap Ra lam hte Simsa lam Council Rung hte seng ai lam
N-dai lang na lamang hta gaw, Nawku Hpung a ginjaw Vatican kaw nga ai Tara rap ra lam hte Simsa lam Council Rung hte seng ai lam hpe madat la lu na re.
5 days 8 hours
Hpaji Manau A Lam ( 13 October 2018 )
Hpaji Manau A Lam
Hkungga tsawra ai shiga madat Nu Wa hpu nau ni, Sara Marip Bawk San tang madun da ai hpe la kap let “hpaji manau” ngu ai hte seng nna, gam garan ya mayu n’ngai.
Nu Wa hpu nau ni , hpa...
1 week 2 days
Simsa Lam Lamang ( 8 October 2018)
NGWI PYAW SIMSA LAM, HKRISTAN NI KAHKYIN GUMDIN WA NA LAM DAW II
1 week 6 days
Jinghpaw ngu ai Mying lu la ai lam ( Daw 2 ), (September 27,,2018)
Jinghpaw ngu ai mying lu la ai Lam ( daw2 )
Htunghkring lamang hpe myit lawm ai hte hka ja nga ai hkungga tsawra ai Nuwa hpu nau ni, hpaji Du Tsa Magawng Ka lajang da ai, Jinghpaw Ngu Ai Mying Lu La ai lam hte seng nna, machye...
3 weeks 3 days
Htunghking Ningli Branglang Mungkan Masa ( Cultural Globalization)
Shawng nnan,ndai Htunghking Ningli Branglang Masa ngu ai hte seng nna, ga shadawn langai hpe shawng yu yu ga. Asak mali ning jan sha naw re ai laika ka ai wa a kasha lani mi hta, “A Wa, underground aka le” nga tsun let, galau manai dan...
1 month 2 weeks
Ngwi Pyaw Simsa Lam, Shingra Tara hte Hku Hkau Tsun Shaga Lam Daw II
N dai lang na Simsa Lam lamang hta gaw Ngwi Pyaw Simsa Lam,Shingra Tara hte Hku Hkau Tsun Shaga Lam Daw II hpe na la lu na re.
1 month 2 weeks
Ngwi Pyaw Simsa Lam ,Shingra Tara hte Hku Hkau Tsun Shaga Lam
RVA Jinghpaw Nsen Shapoi Dap kaw nna bat 2 ya shani shagu shapoi ya nga ai Simsa Lam lamang
By Fr.Peter Awng Gam
Dai ni na Simsa lam lamang hta gaw 'Ngwi Pyaw Simsa Lam ,Shingra Tara hte Hku Hkau Tsun Shaga Lam ' ngu ai ga...
1 month 3 weeks


text:
KIA Masat (2) Dap Ba ginra de April (11) ya shani kaw nna Myen Hpyen Dap ni hpyen n-gun kaba hte bai htu shadut htim gasat wa ai majaw gasat gala majan matut manoi byin nga ai re, April (13) ya jahpawt manap hkying (5:00)Am daram hta mung KIA Masat (11) Dap Dung ginra Lido lam Maran kahtawng lai Ting Rat Zup, Sama Lam Nbraw, N Dang Ju Kawng kaw KIA hpyen hpung ni hte Myen Hpyen Dap Hk.L.Y (298) na hpyen hpung ni gasat gala byin ai re.
April (12) ya shani hkying (11:30)Am daram hta mung KIA Masat (11) Dap Dung ginra Mu Gawng hka kau Ting Hpra Bum makau mayan hku shamu shamawt lung wa ai Myen hpyen hpung ni hte KIA hpyen hpung ni gasat gala byin ai lam na chye lu ai
KIA Masat (2) Dap Ba ginra Nawng Nyang Post maga de htu shadut htim gasat lung wa ai Myen Hpyen hpung ni hte mung April (12) ya jahpawt hkying (7:15)Am hta KIA hpyen hpung ni hte gasat gala byin ai lam na chye lu ai.
KIA Masat (6) Dap Dung ginra Hka San Hka hte Tau Bren Hka mazup hku shamu shamawt lung wa ai Myen Hpyen Hpyen hpung ni hte KIA hpyen hpung ni April (12) ya shana daw hkying (5:20)Pm daram hta gasat gala byin ai re, KIA Masat (6) Dap Dung Lai Nawng Hku maga de April (11) ya shani kaw nna Myen Hpyen hpung ni laknak kaba ni gap bang ai hte hpyen n-gun kaba hte htu shadut lung wa ai majaw Lai Nawng Hku mare hkan na Mung shawa ni hprawng yen ra mat ai lam na chye lu ai.
KIA Dap Nawng Daju kata na Masat (254) Dap Nawng Dap Dung Ginra, Galang Ja Pa kaw mung April (12) ya shani hkying (8:00)Am daram hta KIA hpyen hpung ni hte Myen Hpyen Dap Hk.L.Y (93) na hpyen hpung ni gasat gala byin ai re, April (13) ya jahpawt manap hta gaw Myen Hpyen Dap ni kawn KIO Ginjaw makau grup yin de laknak kaba (10) lang daram gap bang ai lam na chye lu ai.


text:
Asuya hte Wunpawng Mungdan Shanglawt Hpung (KIO) lapran hpyen masa shaja hkat nga ai hpe lahkawng maga shayawm lu na matu hte ngang grin ai simsa lam maga de lawan ladan hkrang shapraw lu na matu Jinghpaw mungshawa wuhpung wuhpawng ni shanglawm ai simsa lam hkrang shapraw hpung ‘Machyoi Hpung Rapdaw’ Technical Advisory Team hpe July 23 ya shani tara shang hpaw dat sai rai nga ai.
Dai Technical Advisory Team a ntsa Jinghpaw wuhpung wuhpawng ni a ningmu gara hku nga ai kun? Jinghpaw Mungdaw simsa lam hkrang shapraw na lam hta shanglawm shamu shamawt nga ai Jinghpaw wuhpung wuhpawng hpung (3) hte shanhte a ningmu hkamla lam ni hpe KNG Jinghpaw Shiga Dap kawn matut mahkai san sagawn da ai.
1. Simsa lam lamyan hta ndai zawn Technical Advisory Team gaw kaja nan ahkyak ai ngu mu mada ai i? Hpa na kun?
Jinghpaw simsa lam zinghkri hpung (Kachin Peace Network) kawn Coordinator Jan. Hkawn Ja gaw,- “ahkyak ai hku na tsun ga nga yang grai ahkyak ai lawnglam kaw lawm ai. Kaja wa nga yang bawngban jahkrup ai ngu ai gaw lani lahkawng ni ram sha na ai le i. Teng sha saboi ntsa bawngban ai ten hkan e mung anhte Myen mung a mungmasa manghkang hpe yu dat yang shaning (60) ning n ga sai. Dai hku nga yang shaning (60) ning daram majan byin ai lam hpe saboi ntsa kaw langai lahkawng ya sha jahta nna dawdan ai rai yang hkut hkut nai nai bawngban lu ai madang de du lu na n re. Dai majaw ndai hku Technical Team hpe hpaw dat ai a marang mungshawa ni tatut hta hpa byin taw ai htawm hpang hpa bai byin wa na ngu ai masa hpe asan sha shawk sagawn sawn maram nhtawm hpaji jaw ai lam ni dat kasa ni hpe sanglang dan ai hku na shaning (60) jan na manghkang yawng a nam chyim hpe bawngban yang she mai kaja ai hku na hpaji jaw lu na re ngu shadu ai. Dai zawn re ai ladat hte sha n rai yang saboi ntsa kaw shaning (60) na hkra gasat mat wa sai manghkang hpe hkyinghkum (60) snr hkyinghkum (100) daram hte sha bawngban dawdan na nga yang anhte grai mala hka ai daw ni nga wa na re.
Kaja nan ndai hpung gaw Simsa lam hpe madi shadaw ya lu na ngu shadu ai i?
“Technical Team rung hpaw shabaw ai yaw shada lam hta lam (2) gaw; mungshawa ni gara hpe hkrak ra ai ngu ai hpe sawk sagawn maram nna dai nsen hpe shanglawm lu hkra ahkang jaw na matu, dai hpang mungshawa nan dan tawk shanglawm lu hkra ngu nna Team hpe hpaw shabawn sa wa ai re. Yaw shada lam hta mungshawa lawm hkra nga nna dai hku n-gup hte sha lawm mu!, Lawm mu! ngu tsun ai n re sha kaja nan gara aten hta gara lam hku shanglawm na ngu ai Frame hpe jaw da ya ai majaw kaja nan tatut lam a mahtai (Process) re ngu hkap la ai le.”
Technical Advisory Team hpaw wa lu ai hpe kaja ai ngu na mu mada ai i.
“May shata 29-30 ya shani hkrum shaga bawngban da ai myit hkrum malu lawnglam (7) kaw na nambat (6) hpe shatup ai re majaw ndai myit hkrum lam hpe hkrang shapraw ai ngu gaw simsa lam bawngban hpawng kaw na mahtai hpe hkrang shapraw ai re majaw le, simsa lam maga de grau shanawng wa ai ngu hkawnhkrang lu ai. Hkap la ai. Langai gaw Technical Team hpe hpaw shabawn dat ai masing gaw ndai KIO bawngban jahkrup hpung dat kasa ni a matu tau hkrau hkyen lajang lu na re majaw lama na simsa lam saboi hta dan tawk n lu tsun ai lam ni hpe tau hkrau hparan jasan la lu na re majaw le i, bawngban hpawng ni grau lawan ladan rai wa na re ngu shadu ai le. Magyep kap htap htuk manu wa na re ngu mung shadu ai.”
Technical Advisory Team a masing gaw hpa rai kun? Gara hku shanglawm lu na re ngu shadu ai?
“Ya na zawn Technical Team rung hpaw shabawn dat ai majaw jut shara shagu n ngam hkra, mungshawa ni a nsen n ngam hkra le i. Yawng hpe gumhpawn tang madun lu na re majaw bawngban hpawng ni grau nna lachyum nga wa sana re. Bai nna lawan ladan re loi shangun na re ngu shadu ai. Technical Team hpe hkrai sha kabai da na n re.. Ndai Technical Team kalang bai madi shadaw garum la lu hkra Jinghpaw mungshawa maga na wuhpung wuhpawng ni hku na jawm hpawm nna arau myit hkrum myit ra ai hte machyoi hpaji ladat hku na hpaji jaw ya lu ai Thematic Group hpe bai kahtap hpaw sa wa na re. Dai hpung gaw bawngban na ga baw hta hkan nna laksan re ai hpaji ninghkring ni paw pru lu na matu Civil Society kaw shanglawm ai hpa awn salang ni hku na kalang bai sawn maram yu nna garum mat na rai nga ai. E, ya na zawn re hpung ni garum la ai marang Technical Team gaw grau nna n-gun nga wa na rai nga ai. Lama na ndai Thematic Group kaw pyi ra rawng ai hpaji lam ni, zai ladat ni kungkyang ai lam n nga sai nga yang she anhte ndai Technical Team a matu shinggan hkan na hpaji chye ai ni hpe saw nna htawk la ra re. Dai hku rai yang she mungshawa a nsen mung lawm wa na. Mungshawa tsang nga ai nsen mung lawm lu na, machyoi hpaji hku na mung ladat jaw jaw tek jum lu wa na rai nga ai. Dai majaw anhte teng sha lu la na matu shakut nga ai ndai simsa lam lamyan wa mung ten galu ngang grin nna dinggrin dingnawng re ai simsa lam hpan byin wa na re ngu myit mada ai. Bai nna mabyin masa lam mahkra hta malap mali re n nga ai sha hkum hkum zup zup galaw gun hpai lu na re ngu shadu ai le.”
2. Technical Advisory Team a magam bungli gaw lahkawng maga na manghkang hpe hparan ya na machyoi hpung re ngu shadu ai kun?
Simsa lam akyu galaw hpung kawn Slg. N-shang San Awng gaw;- “Hpang e asuya hte simsa lamyan ni galaw ai ten hta mungmasha bawngban lamang ni, hpyen masa hte seng ai ni buga gaw sharawt galaw nga ai ten lapran kaw tau hkrau shajin lu na matu Technical Team hpe hpaw shabawn na myit mada da ai. Bai nna asuya maga na mung Myanmar Peace Center (MPC) ngu nna Technical Team masa hku na hpaw shabawn da ai lam nga wa ai majaw ndai KIO dat kasa ni gaw (MPC) hte jahkrup ai n re sha KIO dat kasa hte asuya dat kasa ni bawngban jahkrup mat na rai nna KIO maga na Technical Team hte Myen asuya maga na Myanmar Peace Center ni zawn tau hkrau jahkrup ngut ai hpang bawngban hpawng langai galaw yang hkyen lajang ai lam ni galaw mat na matu ndai Technical Advisory Team hpe hpaw shabawn dat ai rai nga ai. Asuya MPC hte htawm hpang na bawngban hpawng a matu tau hkrau hkyen lajang taw ai mung kade n na yang galaw wa lu sana re ngu myit mada ai. Bai nna hpyen dap hpe seng ai lam hta ra wa yang dat kasa rung n hpaw lu shi ai majaw, dat kasa rung a malai ra rawng ai hpyen masa shayawm nna hpyen masa shamu shamawt lam n byin hkra mung garum lu na re. Hpang de mungmasa bawngban hpawng galaw wa ai shaloi ndai Technical Team gaw grai madi shadaw nna garum lu na re ngu mu mada ai.”
Hpa majaw ndai zawn re hpung ra taw ai ngu mu mada ai?
“Asuya hte simsa lam bawngban ai ten lahkawng maga na dat kasa ni kalang bawngban da ai malu hpe tatut hkrang shapraw ai hta lanyan nyan re hpe mu lu ai. Rai yang lawan ladan byin wa hkra ngu lapran kaw tara shang ai rung langai gaw myu ga e hpaw ra nga ai masa pru taw sai re majaw shanhte na Technical Team hpe myu ntsa tawn da ai hta myit hkrum da ai bungli ni hpe lawan ladan hkrang shapraw lu na hpe madi shadaw ya lu na re ngu myit mada nna hpaw dat ai re”
Ndai hpung kata kaw mungshawa ni shanglawm mai ai gaw gara shara zawn re ai kaw?
“Simsa lam lamyan hta myit lawm ai masha hpaji jaw mayu ai masha ni mung ya Technical Team rung hpaw ai ten mungshawa hte ganawn mazum lit la sa wa na lamyan alak ni hpaw san da ai. Dai majaw masha shagu ndai simsa lam hte seng nna shanglawm mai ai bawngban mai ai, hpaji jaw mai ai ngu ai hpe anhte na ai majaw masha hkum shagu mung ndai simsa lam hkrang shapraw bungli hta shanglawm wa ai hpe mu lu ai ngai ndai hpe tsun dan mayu ai.
3. Technical Advisory Team kata kaw mungshaw gara hku shanglawm ging ai ngu shadu ai.
Jinghpaw Wunpawng Bawngring Mahkri Shawn Hpung (KDNG) kawn amu madu Slg. Tsa Ji; “Ndai rung hpaw ai hta shara magup kawn shanglawm lu na ahkyak ai. Ganing re ai masha wutsang na wuhpung ni raitim, npu tsang madang kawn hpaji ninghkring madang du hkra ndai zawn yawng na ningmu ni grai ahkyak ai. Dai shanglawm ai wuhpung uphpawng mi rai rai, dinghkrai mi rai rai hpa ni hpaji jaw na kade daram kara hku Topic gara hku gabaw hte nchyan jaw na? Shi kaw nga ai lawnglam gaw hpa galaw na ngu ai hpe atsawm hkrak re ai lam ni hpe Topic gabaw ni hte hpaji jaw lu yang grai kaja na rai nga ai le i. Magup sumhpa lawm ai tinang a lawnglam ni hpe bawngban lu yang gaw grau nna hkrak ai hpung rai na re. Ndai hpung hpe hpaw shabawn dat ai a marang akyu ara gaw nga wa na re.”
Aung ang ai lam hta hpa ni mai byin ai kun?
“Ya gaw ndai Technical Team hpaw shabawn dat ai marang htawm hpang na mungmasa lam a matu kade ram akyu hkam sha na ngu ai gaw daw langai re dai gaw asuya hte KIO ntsa madung re. Madung hku na nta madu rai nga ai asuya maga le dai hpung hpaw shabawn ai hta hkan nna mungmasa grau kaja wa na, simsa lam hpe grau nna lu la shangun na ngu ai lam gaw hpang na daw langai re. Dai daw gaw madung nta madu rai nga ai asuya wa kade daram ahkyak la sadi sahka ya na kun? Jinghpaw mung na mungchying sha ni ndai zawn Technical Team shanglawm hpaji jaw ai lawnglam a ntsa shanhte kade daram ahkyak shatai ya na kun? ngu ai lawnglam a ntsa madung rai mat na.”
-
“Jinghpaw mungdaw gaw Myen hte Miwa a roi rip hkrum nga”: Benedict RogersNext >


text:
Sama Ginwang Hkalup hpung ginjaw a (27) lang na Lanam chyum sharin hpawng hpe August (11) ya shani hta Mada buga, Deng (9) mare kaw galaw la lu sai lam na chye lu ai.
Mada Buga, Deng (9) mare kaw galaw ai chyum sharin hpawng hta Pamwi buga na Rev. Share Mung Hkawng kawn “ Dai ni na mabyin masa hta Karai hte rau sak hkrung ai lam” ngu ai gabaw hpe sharin ya ai rai nna ndai gabaw hte sharin ai a yaw shada lam gaw anhte a myu sha ni ya na mabyin masa ni hta lup mat na tsang ai majaw sharin ai lam re nga nna Sama Ginwang KBC Muna Kyithkai hpa awn Sara Labang Naw Lawn tsun ai.
Ndai chyum sharin hpawng hta mare masha (200) jan sa du sharin hkamla sai re. Sama Ginwang hkalup hpung ginjaw a (27) lang na lanam chyum sharin hpawng hpe du wa na August (18) ya shani hta gaw Jaw buga, Lagat Yang mare kaw KBC Hkristan Hpaji Dap hpa-awn Srn kaba Zinghtung Hkawn San kawn “ Yaku a shagun dat ai laika” ngu ai gabaw hte sharin sa wa na re lam chye lu ai.


text:
Hpakan lungseng maw e ga gyi ai lam, Sang Hka maw kaw byin lai mat ai nhtoi 10 ya hta, dai ni July 24 jahpawt hkying 5 daram hta Met Lin Jawng kaw kalang bai byin wa sai re.
Shana marang kaba htu ai majaw, Maw Mung, Hung Pa company shara hta ga gyi wa re lam, si hkala masha 40 daram rai na hpe ginra masha ni hte myi chyaw mu ai ni tsun nga ma ai re.
Daini shani ga-ang du hkra dai nhkun kata kaput mat ai ni hpe sa garum hkye la ai lam n nga shi ai hpe Jinghpaw Shiga Dap KNG san sagawn chye lu ai re.
July 14 ya shani Sang Hka maw hta byin ai ga gyi kaput ai lam gaw, dai ning ya ten du hkra na kaba dik mabyin rai nna, si ai masha marai 20 hte hkala ai marai 64 jan re.
Kaja wa nhkun kata lungseng htu nga ai masha 100 jan kaput hkrum ai raitim, marang hte lang ra ai jak arung arai ni n law ai majaw, hkye shaw ai bungli matut n galaw mat ai re nga ahkaw ahkang lu ni tsun ai re.